title: Jenni Rope

text: Rope on järjestänyt näyttelyitä laajasti Suomessa ja ulkomailla. Hän on tehnyt kuvataiteilijan uransa ohella myös kuvakirjoja, kuvituksia, levynkansia sekä printtisuunnittelua muun muassa Marimekolle ja Vimma Companylle. Rope perusti sarjakuvaa ja taidekirjoja julkaisevan Napa Books - kustantamon Jussi Karjalaisen kanssa vuonna 1997, sekä sen jatkumon Napa Gallerian Helsinkiin vuonna 2007.


title: Jenni Rope

text: Rope voitti vuonna 1999 Kemin pohjoismaisen sarjakuvakilpailun pääpalkinnon ja vuonna 2008 parhaan animaation palkinnon Young Illustrators Award -kilpailussa Zürichissa.


title: Jenni Rope

text: Vuonna 2016 hänelle myönnettiin Suomen Taideyhdistyksen William Thuring -nimikkopalkinto.


title: Jenni Rope

text: Hänen julkisia taideteoksiaan on esillä Helsingin yliopiston kirjaston Kaisa-talossa (teos "Pienet maailmat" yhdessä Terhi Ekebomin kanssa, 2012) ja Kalasataman terveys- ja hyvinvointikeskuksessa. Kalasataman terveys- ja hyvinvointikeskuksen kahteen aulaan jakautuvaa "Mobile E & W" -teosta (2018) on luonnehdittu Suomen suurimmiksi mobileksi.


title: Jenni Rope

text: Rope on myös soittanut koskettimia Karkkiautomaatti-yhtyeessä.


title: Paini kesäolympialaisissa 1952 – vapaapainin 52 kg

text: Vapaapainin sarjaan 52 kg osallistui 16 painijaa, jokaisen edustaessa eri maata. Kilpailusta putosi kun kilpailija sai 5 miinuspistettä täyteen. Miinuksia tuli tappiosta 3. Työvoitosta seurasi -1. Kolmen parhaan keskinäiset ottelut ratkaisivat lopulliset sijoitukset.


text: Suomen Timonen keskeytti kilpailun 1.kierroksen jälkeen.


text: Mitalistit sijoitettiin järjestykseen keskinäisten kamppailuiden perusteella. Pisteet mitaliotteluista: Gemici -4, Kitano -4, Mollaghasemi -4. Gemicin ja Kitanon kokonaispistemäärä oli -5. Gemici voitti olympiakultaa, koska oli jo voittanut Kitanon keskinäisessä ottelussa. Hopea Kitanolle. Mollaghasemi jäi pronssille kokonaispistemäärällä -6.


title: Manuel Reina Rodríguez

text: Manuel "Manolo" Reina Rodríguez (s. 1. huhtikuuta 1985 Villanueva del Trabuco, Málaga, Espanja) on espanjalainen jalkapallomaalivahti. Hän edustaa Espanjan Segunda Divisiónissa pelaavaa Cartagenaa.


title: Manuel Reina Rodríguez

text: Reina on Málagan kasvatti. Ensiesiintymisensä edustusjoukkueessa hän teki kaudella 2005–2006 ottelussa Valenciaa vastaan.


title: Manuel Reina Rodríguez

text: Kesällä 2007 Reina siirtyi Levanteen. Hän aloitti kauden seuran reservijoukkueessa, mutta nousi edustusjoukkueeseen kauden puolivälissä. Loppukauden aikana hän pelasi kahdeksan ottelua.


title: Manuel Reina Rodríguez

text: Seuraavien kahden kauden aikana hän pelasi yhteensä 47 ottelua, ja jälkimmäisen kauden päätteeksi Levante nousi Primera Divisióniin. Kaudeksi 2010–2011 joukkueeseen hankittiin kokenut uruguaylaismaalivahti Gustavo Munúa, mikä enteili Reinan tippumista kakkosvahdiksi. Munúa aloitti kuitenkin uransa valencialaisseurassa heikosti päästäen taakseen 10 maalia ensimmäisten kolmen ottelun aikana. Reina sai tämän jälkeen tilaisuuden ja käytti sen hyödykseen pitämällä maalinsa puhtaana peräkkäisissä otteluissa.


title: Gävlen pukki

text: Gävlen pukki () on suuri olkipukki, joka on pystytetty joulunodottajien iloksi Slottstorgetille Gävlen kaupungissa Ruotsissa vuodesta 1966 alkaen.


title: Gävlen pukki

text: Maailmanmainetta Gävlelle tuonut 13 metriä korkea pukki pystytetään paikalleen ensimmäisenä adventtisunnuntaina. Sen pystyttäminen maksaa 200 000 kruunua.


title: Gävlen pukki

text: Ilkivallantekijät ovat usein polttaneet pukin. Se on historiansa aikana sytytetty palamaan tai muuten tuhottu 37 kertaa (vuoteen 2017 mennessä). Joitakin kertoja pukki on tuhottu käsivoimin ja ainakin kerran se on jyrätty autolla. Pukki on myös varastettu ja sortunut itsekseen. Palamisen estämiseksi pukki on yritetty painekyllästää, mutta se on ollut hankalaa ja pukin olkinen väri katosi, joten painekyllästys tehtiin vain kahtena vuonna.


title: Gävlen pukki

text: Vuoden 2016 olkipukki oli 13 metriä korkea ja seitsemän metriä pitkä ja painoi 3,6 tonnia. Pukki sytytettiin palamaan vain muutama tunti avajaisseremonian jälkeen.


title: Gävlen pukki

text: Vuoden 2017 olkipukki välttyi tuhoamisyrityksiltä, ja se purettiin tammikuun toisena päivänä 2018.


title: Brasiliansurutyranni

text: Brasiliansurutyranni ("Knipolegus nigerrimus") on Brasiliassa endeemisenä tavattava tyranneihin kuuluva varpuslintu.


title: Brasiliansurutyranni

text: Kooltaan brasiliansurutyranni on noin 18 cm. Koiras on väriltään kauttaaltaan sinertävän musta, lukuun ottamatta lennossa näkyviä valkoisia sulkia. Naaras muistuttaa ulkonäöltään koirasta, mutta naaraan kurkussa on kastanjanruskeita viiruja. Lajin pääalella on pieni töyhtö ja silmän iiris on väriltään punainen. Ulkonäöltään brasiliansurutyranni muistuttaa sininokkatyrannia, jolla ei kuitenkaan ole siivissä valkoista väriä.


title: Brasiliansurutyranni

text: Brasiliansurutyrannia tavataan Brasilian itäosista Alagoasin ja Bahian osavaltioista sekä Minas Geraisin osavaltiosta etelään Rio Grande do Suliin. Linnun elinympäristöä ovat ruohikkoiset ja kivikkoiset alueet lähellä metsien tai pensaikkojen läheisyydessä. Laji liikkuu pareittain ja etsii ruokansa maanpinnan läheisyydestä. Brasiliansurutyrannin elinympäristöt sijaitsevat yleensä 700–2 700 metrin korkeudella merenpinnasta.


title: Kenya

text: Kenya tarkoittaa muun muassa:


title: David Emanuel Kriander

text: David Emanuel Kriander (10. marraskuuta 1791 Merikarvia – 10. lokakuuta 1822 Porvoo) oli suomalainen pappi ja lintutieteilijä.


title: David Emanuel Kriander

text: Krianderin vanhemat olivat Merikarvian kirkkoherra Thomas Kriander ja Rebecka Wolfstedt. Kriander kävi Porin triviaalikoulun ja tuli opiskelemaan Turun Akatemiaan 1809. Hän väitteli naurulokin pesimäaikaisesta käyttäytymisestä Lars Johan Prytzin ohjauksessa 1811. Hänet vihittiin papiksi 1813, ja hän sai viran Someron kirkkoherran apulaisena. Vuosina 1815–1822 Kriander toimi ylimääräisenä pataljoonansaarnaajana Suomen jääkärirykmentissä, hoitaen samalla myös tehtaansaarnaajan toimea Kellokoskella (1816–1819), virkaa tekevän kirkkoherran tointa Hauholla (1819–1821), ja virkaa tekevän kappalaisen tointa Sipoossa (1821–1822).


title: David Emanuel Kriander

text: Kriander avioitui Someron kirkkoherran Karl Enckellin tyttären Christina Sofia Enckellin kanssa Porvoossa 5. joulukuuta 1815.


title: David Emanuel Kriander

text: Kriander kuoli Porvoossa halvaukseen 10.10.1822 ja haudattiin 13.10.1822.


title: George V

text: George V ja King George V tarkoittaa muun muassa seuraavia


title: Andreas Malm

text: Andreas Malm (19. marraskuuta 1728 Parainen – helmikuu 1793 Sahalahti) oli suomalainen pappi ja lintutieteilijä.


title: Andreas Malm

text: Andreas Malmin isä Jakob Malm oli Vihdin kirkkoherra vuosina 1737–1772. Hänen äitinsä oli Ingred Gylling. Andreas opiskeli Turun katedraalikoulussa 1744 alkaen ja Turun Akatemiassa 1746 alkaen. Hän väitteli kahdessa erässä: ensin professori Karl Fredrik Mennanderin johdolla 1751 ("Ornitho-Theologiae, pars prima et pars posterior"), ja toisen osan professori Pehr Kalmin johdolla 1754. Molemmista osista julkaistiin tiivistelmät Lars Salviuksen "Lärda tidningar"issa.


title: Andreas Malm

text: Vuonna 1754 Malm valmistui maisteriksi ja hänet vihittiin papiksi Turun hiippakunnassa. Ensimmäisen toimensa hän sai isän apulaisena Vihdissä. Vuonna 1768 hänet nimitettiin Sahalahden kirkkoherraksi ja lääninrovastiksi. Hän toimi kirkkoherrana kuolemaansa saakka.


title: Andreas Malm

text: Vuonna 1768 Malm vihittiin Ulrika Ranckenin kanssa. Malm kuoli halvaukseen Sahalahdella helmikuussa 1793 ja haudattiin 16.2.1793.


title: Anton Rolandson Martin

text: Anton Rolandsson Martin (3. elokuuta 1729 Mijntenhoff, Viro – 30. tammikuuta 1785 Turku) oli suomalainen lintutieteilijä ja lääkäri.


title: Anton Rolandson Martin

text: Anton Martin syntyi Viron Mijntenhoffin tilalla lähellä Tallinnaa hänen vanhempiensa ollessa matkustamassa. Isä Roland Martin oli hovioikeudenneuvos Turusta ja äiti Ulrika Charlotta Rotkirch.


title: Anton Rolandson Martin

text: Martin aloitti opiskelun Turun Akatemiassa 1743. Vuonna 1756 hän päätyi Uppsalan yliopistoon, jossa hän opiskeli muun muassa Carl von Linnén oppilaana. Vuonna 1757 Martin väitteli Linnén johdolla "Buxbaumia"-suvun sammalen biologiasta. Samana vuonna hän suoritti filosofian kandidaatin tutkinnon. 1761 hän valmistui Uppsalassa lääketieteen kandidaatiksi.


title: Anton Rolandson Martin

text: Martinista tuli "Linnén apostoli" 1758, kun göteborgilainen kauppias Peter S. Bagge värväsi hänet luonnontutkijaksi valaanpyyntialukselleen, jonka määränpäänä oli Huippuvuoret. Martin oli ensimmäinen pohjoismaalainen arktikan tutkija. Matkalla hän perehtyi muun muassa sillin vaellustapoihin. 1759 Martin tutki Norjassa maanviljelyn ja kalastuksen tehostamista.


title: Anton Rolandson Martin

text: Vuonna 1761 Martinin toinen jalka joutui kuolioon ja se amputoitiin. Hän palasi Turkuun ja omistautui lääketieteelle. Hän sai Tiedeakatemialta vaatimattoman elinikäisen eläkkeen, joka ei kuitenkaan ollut riittävä elämiseen. Hän kuoli 1785 naimattomana ja lapsettomana, ja haudattiin 4.2.1785.


title: Anton Rolandson Martin

text: Martinin matkapäiväkirjat Huippuvuorilta julkaistiin 1881 YMER-aikakauslehdessä. Martin kuvaili ensimmäisenä myrskylinnun (Beskrifning på en "Procellaria", som finnes vid Norr-Polen. "Kungliga Vetenskaps-Academiens Handlingar" 22, 94-99), ja Linné käytti sitä vuonna 1761.


title: Yksiavioisuus

text: Yksiavioisuus eli monogamia viittaa avioliiton muotoon, jossa henkilöllä on vain yksi aviopuoliso kerrallaan. Yksiavioisuus saattaa kuitenkin viitata yleisempään tilaan, jossa henkilöllä on yksi partneri ja tätä saatetaan soveltaa kaikkien eläinten sosiaaliseen käyttäytymiseen.


title: Vladimir Maslatšenko

text: Vladimir Nikitovitš Maslatšenko (, ; 5. maaliskuuta 1936 Vasylkivka – 28. marraskuuta 2010 Moskova) oli neuvostoliittolainen jalkapallomaalivahti ja televisiokommentaattori.


title: Vladimir Maslatšenko

text: Maslatšenko pelasi urallaan Metallurg Dnipropetrovskissa, Lokomotiv Moskovassa ja Spartak Moskovassa. Hän voitti Neuvostoliiton mestaruuden 1962 sekä cupin 1957, 1963 ja 1965. Maslatšenko valittiin Neuvostoliiton parhaaksi maalivahdiksi vuonna 1961.


title: Vladimir Maslatšenko

text: Maslatšenko oli mukana 1958 ja 1962 MM-kilpailuissa sekä 1960 EM-kilpailuissa, jotka Neuvostoliitto voitti. Hän oli turnauksissa Lev Jašinin varamaalivahti eikä päässyt pelaamaan yhtään ottelua. Kaikkiaan Maslatšenko esiintyi kahdeksassa maaottelussa vuosina 1960–1962.


title: Vladimir Maslatšenko

text: Pelaajauran jälkeen Maslatšenko valmensi hetken, minkä jälkeen hän ryhtyi televisiokommentaattoriksi.


title: Vladimir Maslatšenko

text: Maslatšenko sai sydänkohtauksen 18. marraskuuta 2010 ja kuoli sairaalassa 28. marraskuuta.


title: Baltian herttuakunta

text: Baltian herttuakunta oli vuonna 1918 Latvian ja Viron alueet käsittänyt baltiansaksalaisten johtama lyhytikäinen valtio, jonka itsenäisyyden tunnusti vain Saksan keisarikunta. Valtio lakkasi olemasta saksalaismiehittäjien alkaessa poistua Baltiasta.


title: Baltian herttuakunta

text: Ensimmäisessä maailmansodassa Saksa oli miehittänyt Baltian. Viron ja Liivinmaan ritarikunnat kutsuivat Tallinnaan ja Riikaan koolle maakokoukset, joissa valittiin edustajat 12. huhtikuuta Riiassa kokoontuneeseen maaneuvostoon. Maaneuvosto hyväksyi Wilhelm II:lle osoitetun pyynnön tehdä Virosta ja Liivinmaasta perustuslaillinen valtio, joka olisi personaaliunionissa Preussin kuninkaaseen. Saksa ja Neuvosto-Venäjä olivat lopettaneet keskinäisen sotansa 27. elokuuta 1918 Brestin rauhansopimuksella, jossa Neuvosto-Venäjä luopui kaikista oikeuksistaan Viroon ja Liivinmaahan. Baltiansaksalaiset anoivat keisari Wilhelm II:ta ryhtymään Baltian herttuaksi, mutta sen sijaan hän tunnustikin alueen itsenäiseksi 22. syyskuuta 1918. Herttuan virka aiottiin antaa tämän jälkeen Mecklenburg-Schwerinin herttua Adolf Friedrichille, joka oli kuulunut Saksalais-balttilaisen yhdistyksen johtokuntaan.


title: Baltian herttuakunta

text: Vuoden 1918 syksyllä sota näytti kääntyvän Saksan tappioksi, ja valtakunnankansleriksi nousi liberaali Badenin prinssi Maximilian von Baden 3. lokakuuta 1918. Tämä merkitsi pehmeämpää politiikkaa Saksassa, mikä näkyi myös miehitetyillä alueilla. Baltiansaksalainen siviilihallinto sai vallan Baltian sotilashallinnolta 17. lokakuuta. Riian maaneuvosto sai vallan 8. armeijalta, joka siirtyi pois Tartosta. Baltiansaksalaiset pelkäsivät menettävänsä Saksan sotilaallisen tuen pian. Tästä syystä yritettiin saada tukea paikalliselta väestöltä, mutta näiltä ei tukea juuri tullut. Aateliskuntien Tukholman edustaja von Stryk kiersi Tukholman lähetystöjä yrittäen saada Baltian valtiolle ympärysvaltojen tuen. 5. marraskuuta maaneuvosto kokoontui Riiassa ja julistautui vallan korkeimmaksi käyttäjäksi. 7. marraskuuta se asetti hallitukseksi hoitoneuvoston, jonka puheenjohtajaksi tuli paroni Adolf Pilar von Pilchau. Saksan valtiopäivät asettuivat kuitenkin valtion perustamista vastaan, koska sitä pidettiin Brest-Litovskin rauhansopimuksen vastaisena. Varsinaisesti Baltian herttuakunnan hanke ei ehtinytkään toteutua ennen Saksan romahtamista myöhemmin 11. marraskuuta 1918.


title: Autiotila

text: Autiotila on historiallinen verotuksessa käytetty nimitys, joka tarkoitti osaksi tai kokonaan maksukykynsä menettänyttä tilaa. Nimitys tuli käyttöön 1500-luvun lopulla. Tällainen tila oli usein maksukyvyttömyyden alkuvaiheessa asuttu. Autiotilan lähikäsitteitä ovat rappiotila ja verohylky.


title: Autiotila

text: Nykykielessä autiotila voi tarkoittaa myös tilaa, jonka omistaja on jostain syystä hylännyt. Suomessa tilalla on aina omistaja, mutta hoitaja siltä saattaa puuttua. Tila siirtyy aikanaan perintölainsäädännön mukaisesti uudelle omistajalle tai valtiolle valtionperintönä, jos vainajan omaisuudella ei ole perillisiä tai vainaja ei ole tehnyt testamenttia. Isännättömän omaisuuden hoitajaksi voidaan määrätä edunvalvoja (aiemmin uskottu mies).


title: Autiotila

text: Vuonna 1924 säädettiin laki ulkomaalaisen Suomessa olevasta, hoidotta jääneestä omaisuudesta (224/1924) ja asetus ulkomaalaisen Suomessa olevasta, hoidotta jääneestä omaisuudesta annetun lain täytäntöönpanosta (290/1924) sekä valtioneuvoston päätös hoitokunnan asettamisesta ulkomaalaisten hoidotta jäänyttä omaisuutta varten Viipurin läänissä (291/1924). Lain mukaan Suomessa oleskelemattoman ulkomaalaisen henkilön tai ulkomailla kotipaikkaa pitävän laitoksen, säätiön, yhtiön, osuuskunnan, yhdistyksen tai muun yhtymän hoidotta jäänyt omaisuus voitiin ottaa valtiolle. Omaisuudesta tuli ilmoittaa kuulutuksella sijaintikunnan kunnanhuoneella, kaupungissa oikeuden ilmoitustaululla ja Virallisessa lehdessä. Omaisuus siirtyi valtiolle, ellei omistaja tai hänen oikeutensa siirrolla saanut oikeussubjekti viiden vuoden kuluessa kuulutuksesta ilmoittautunut.


title: Autiotila

text: Valtiolle joutuneen omaisuuden hoidosta huolehti asutushallitus. Jos omaisuutta oli paljon, oli valtioneuvostolla oikeus määrätä sen hoitajaksi asutushallituksen alaisen hoitokunnan. Laki kumottiin 1992 lailla 764/1992. Lain 219/1939 pykälän 17 mukaan tuli ulkomailla asuvalla kiinteistön omistajalla (henkilöllä tai yhteisöllä) olla Suomessa asiamies. Tämä laki kumottiin lailla 1612/1992.


title: Antero Lumme

text: Reijo Antero Lumme (27. elokuuta 1934 Halikko – 11. lokakuuta 2016 Kokkola) oli suomalainen kilpapyöräilijä. Hän voitti maantieajon Suomen mestaruuden vuosina 1962–1965 ja aika-ajon Suomen mestaruuden vuosina 1962 ja 1964. Joukkueaika-ajossa hän voitti kultaa Gamlakarleby Idrottsföreningin (GIF) joukkueessa vuosina 1964–1965 ja joukkueajossa Salon Viestissä vuonna 1962 ja GIF:issä vuonna 1965. Pohjoismaiden mestaruuskilpailuissa hän saavutti maantieajossa hopeaa vuonna 1963 ja joukkueajossa hopeaa vuosina 1962–1963 ja pronssia vuosina 1959, 1964 ja 1965.


title: Itä-Suomen yliopiston kuoro Joy

text:
Itä-Suomen yliopiston kuoro Joy ry on pääosin Itä-Suomen yliopiston opiskelijoista koostuva joensuulainen kuoro. Se on perustettu 1969.
Joensuun yliopisto yhdistyi vuoden 2010 alussa Kuopion yliopiston kanssa Itä-Suomen yliopistoksi, mutta kuoron nimi säilyi Joensuun yliopiston kuorona vuoteen 2013. Joy-kuoro toimii yliopistosta irrallisena yhdistyksenä.


title: Itä-Suomen yliopiston kuoro Joy

text: Kuoro esiintyy säännöllisesti yliopiston juhlissa, Joensuun musiikkitilaisuuksissa sekä järjestää omia konsertteja. Kuoro on esiintynyt ulkomailla muun muassa 1994 Petroskoissa Venäjällä, 1998 Hofissa Saksassa, 2003 Missoulan kansainvälisillä kuorofestivaaleilla Montanassa Yhdysvalloissa, 2005 Pohjois-Italiassa ja keväällä 2007 Budapestissa Unkarissa.


title: Itä-Suomen yliopiston kuoro Joy

text: Ohjelmistossa on suomalaista ja ulkomaalaista musiikkia: kansanlauluja, viihdemusiikkia, hengellistä musiikkia. Kuoron johtajana on ollut vuodesta 1984 lehtori Helena Hulmi.


title: Itä-Suomen yliopiston kuoro Joy

text: Kuoron yhteydessä toimii kuuden laulajan Kuulento-lauluyhtye.


title: Rappiotila

text: Rappiotila eli rappioviljelmä on tila, jonka peltojen viljely on lyöty laimin tai metsää on hävitetty, jätetty hoitamatta tai jätetty uudistamatta. Nimitystä käytetään jo sellaisesta tilasta, jonka peltojen viljasadot ovat huomattavasti alempia kuin paikkakunnan muiden vastaavien viljelmien sadot. Samoin tilan metsien kasvukunto voi olla huomattavasti heikompi kuin paikkakunnan vastaavien metsien kasvukunto. Vuoden 1945 maanhankintalain mukaan voitiin tällainen maa pakkolunastaa asutustoiminnan tarpeisiin, ellei tilan rappio johtunut omistajan alaikäisyydestä, vanhuudesta, sairaudesta tai muusta vastaavasta syystä. Vuosina 1945–1962 otettiin maanhankintalain ja maankäyttölain perusteella rappiotiloja asutustarpeisiin 65 720 hehtaaria. Rappiotilan lähikäsitteitä ovat autiotila ja verohylky.


title: Lyytinen

text: Lyytinen on vanha itäsuomalainen sukunimi. Tunnettuja nimenkantajia:


title: Lisämaa

text: Lisämaa eli lisäalue on kiinteistön maa-alan suurentamiseksi hankittu tai hankittava maanpinnan määräosa. Aiemmin se oli pienen maatilan omistajalle luovutettu maa-alue, jolla tilasta pyrittiin tekemään entistä elinkelpoisempi. Lisämaita hankittiin asutuslainsäädännön ja vuoden 1958 maankäyttölain nojalla viljelys-, asuntoviljelys- kalastus- ja asuntotiloille ja erityisestä syystä myös kiinteistön pinta-alan kasvattamiseen. Lisämaata voitiin luovuttaa enintään niin paljon, että tilasta tuli lain mukainen viljelytila. Samalla tavoin voitiin hankkia maata tietä tai soran tai muun tarveaineen ottoa varten. Lisäalue voi olla myös vesialue tai osuus yhteiseen vesialueeseen. Lisäalueen hankkimiseksi oli tehtävä hakemus kunnan asutuslautakunnalle.


title: Lisämaa

text: Lisämetsämaa tarkoitti lisämaana luovutettua metsää tai vuoden 1886 metsälain tarkoittamaa metsää, joka luovutettiin valtio metsistä naapuritiloille manttaalin korotusta ja metsäveroa vastaan.


title: Annette Rogers

text: Annette Joan Rogers Kelly (22. lokakuuta 1913 Chicago, Illinois – 8. marraskuuta 2006 Des Plaines, Illinois) oli yhdysvaltalainen yleisurheilija, joka kilpaili vuosina 1932 ja 1936 kesäolympialaisissa 4 × 100 metrin viestijuoksussa, korkeushypyssä ja 100 metrin juoksussa. 4 × 100 metrin viestijuoksussa hän oli mukana voittamassa kultaa molemmilla kerroilla. Vuonna 1932 hän oli vieläpä kahteen otteeseen mukana rikkomassa maailmanennätystä.


title: Annette Rogers

text: Rogers valmistui Chicagon Senn High Schoolista ja Northwestern Universitysta. Hän toimi sittemmin liikunnanopettajana Chicagon alueella.


title: Mary Frizzell

text: Mary Frizzell Thomasson (27. tammikuuta 1913 Nanaimo – 12. lokakuuta 1972 North Vancouver) oli kanadalainen yleisurheilija. Hän kilpaili vuoden 1932 kesäolympialaisissa 100 metrin juoksussa ja 4 × 100 metrin viestijuoksussa; jälkimmäisessä hän oli mukana saamassa hopeaa. Vuoden 1934 Brittiläisen imperiumin kisoissa hän tuli pituushypyssä neljänneksi.


title: Mary Frizzell

text: Frizzell kuoli syöpään vuonna 1972, ja hänet otettiin British Columbia Sports Hall of Fameen postuumisti vuonna 2007.


title: Kurpitsat

text: Kurpitsat ("Cucurbita") on kurkkukasveihin kuuluva suku. Suvun lajeista Suomessa kasvatetaan yleensä kahta eli kurpitsaa ("Cucurbita pepo") ja jättikurpitsaa ("Cucurbita maxima"). Sukuun kuuluu noin 15 lajia.


title: Kurpitsat

text: Maailman painavin kurpitsa painoi 1054 kg ja Suomen painavin 716 kg. Kyseessä on maailman suurin hedelmä, suurimmat yksilöt edustanevat lajia jättikurpitsa.


title: Black Swan -luokka (sluuppi)

text: Black Swan -luokka oli Britannian Kuninkaallisen laivaston sluuppiluokka, joka koostui kahdesta alaluokasta eli varsinaisesta Black Swan -luokasta sekä parannellusta Black Swan -luokasta. Kolmetoista alusta laskettiin vesille 1939–1943, ja niistä neljä valmistui Intian laivastolle. Kaksikymmentäneljä parannellun luokan alusta laskettiin vesille 1942–1945, ja niistä kaksi valmistui Intian laivastolle. Lisäksi viiden aluksen tilaus peruutettiin.


title: Black Swan -luokka (sluuppi)

text: Luokan alukset olivat määritelmänsä mukaisesti suunniteltuja saattueiden suojaamiseen, ja niissä oli korvetteihin verrattuna voimakkaampi ilmatorjunta-aseistus ja tarvittavat tulenjohtojärjestelmät. Aluksilla oli pidempi toimintasäde kuin hävittäjillä, mutta niiden nopeus oli pienempi saattuepalveluksen tarpeiden mukaisesti.


title: Black Swan -luokka (sluuppi)

text: Toisen maailmansodan päätyttyä alukset palvelivat Kuninkaallisessa laivastossa sekä Egyptin, Intian, Pakistanin ja Länsi-Saksan laivastoissa.


title: Black Swan -luokka (sluuppi)

text: Black Swan -luokan aluksista kaksi ensimmäistä tilattiin osana vuoden 1937 laivasto-ohjelmaa, kaksi seuraavaa osana vuoden 1939 laivasto-ohjelmaa sekä loput viisi Kuninkaallisen laivaston alusta osana vuoden 1940 hätäohjelmaa. Tilausten välillä on aluksissa pieniä eroja ja viimeiset muistuttavat jo runsaasti parannellun Black Swan -luokan aluksia.


title: Suomen euroviisukarsinta 2011

text: Suomen euroviisukarsinta 2011 oli kilpailu, jossa Paradise Oskarin ”Da Da Dam” valittiin Suomen edustuskappaleeksi vuoden 2011 Eurovision laulukilpailuun.


title: Suomen euroviisukarsinta 2011

text: Karsintamuoto oli sama kuin edeltävänä vuonna: suoran paikan karsintoihin sai 11 kutsuartistia sekä hallitseva tangokuninkaallinen. Lisäksi Yle järjesti internetissä 15 kappaleen avoimen kilpailun, josta kolme parasta pääsi itse karsintoihin. Kaikkiaan avoimeen kilpailuun lähetettiin 277 kappaletta. Kilpailun kolmesta alkukarsinnasta pääsi kustakin kolme kappaletta finaaliin sekä yksi tuomariston valitsema villi kortti.


title: Suomen euroviisukarsinta 2011

text: Alkukarsinnat käytiin Tampereen Ristimäessä Ylen studioilla tammikuussa ja finaali 12. helmikuuta 2011 Turun Caribiassa. Finaali keräsi 659 000 televisiokatsojaa.


title: Suomen euroviisukarsinta 2011

text: Suomen finaali järjestettiin lauantaina 12. helmikuuta Turun Caribia-areenalla. Finaalin juontajina toimivat Jaana Pelkonen ja Tom Nylund. Euroviisuehdokkaiden lisäksi finaalissa esiintyivät myös viulisti Linda Lampenius ja ruotsalainen lauluyhtye Gentlemen. Finaalia oli mahdollista seurata vaihtoehtoselostuksella Ylen verkkosivuilla. Vaihtoehtoselostuksen juonsivat Katja Ståhl ja Harri Hakanen. Keltaisella taustavärillä olevat kappaleet pääsivät superfinaaliin.


title: Rähinä 4 Life

text: Rähinä 4 Life on Rähinä Recordsin 8. joulukuuta 2010 julkaistu kokoelmalevy, joka sisältää artistien omat suosikit ja suosituimmat keikkabiisit.


title: ICD-10-pääluokka F

text: WHO:n kansainvälisen tautiluokituksen ICD-10 pääluokka F: Mielenterveyden ja käyttäytymisen häiriöt sisältää alla listatut alaluokat.


title: Danny (kokoelma)

text: Danny on Dannyn kokoelma-albumi vuodelta 1969. Se julkaistiin Scandia-levymerkillä (HSLP 113).


title: Danny (kokoelma)

text: A-puoli


title: Danny (kokoelma)

text: B-puoli


title: Korpiselän ortodoksinen kirkko

text: Korpiselän Pyhän Nikolaoksen kirkko oli Korpiselän ortodoksisen seurakunnan pääkirkko Korpiselän kirkonkylässä Suomen Neuvostoliitolle luovuttamalla alueella Raja-Karjalassa. Nykyisin hylätty ja raunioitunut kirkko sijaitsee Loimolan kunnan pohjoisosassa Suojärven piirissä Venäjällä noin kaksi kilometrin päässä Suomen rajasta.


title: Korpiselän ortodoksinen kirkko

text: Vuonna 1789 valmistunut Korpiselän edellinen kirkko ei vastannut enää 1800-luvun lopulla kokonsa puolesta seurakunnan tarpeita, jonka vuoksi päätettiin rakentaa uusi kirkko. Uutta kirkkoa päästiin rakentamaan nopeasti, kun kauppiaspariskunta Saveli ja Maria Koivunen lahjoittivat vuonna 1896 kirkon rakentamiseen 25 000 markkaa, joka oli noin puolet rakentamiskustannuksista. Kirkon suunnitteli arkkitehti V. I. Barankejeff ja rakennustöitä valvoi rakennusmestari J.V. Mäkinen. Kirkko valmistui vuonna 1898 vanhan kirkon viereen ja samana vuoden lokakuussa piispa Antoni vihki kirkon, joka edeltäjänsä tavoin pyhitettiin Pyhälle Nikolaokselle. Uusi ja vanha kirkko sijaitsivat vierekkäin vuoteen 1903 asti, jolloin vanha kirkko siirrettiin Korpiselän itäosassa sijainneeseen Ägläjärven kylään ja tunnettiin tämän jälkeen Ägläjärven kirkkona.


title: Korpiselän ortodoksinen kirkko

text: Kirkko rakennettiin hirrestä, katto pellistä, julkisivu vuorattiin laudoituksella ja maalattiin keltaiseksi. Malliltaan se on ristikirkko, jonka yhden ristivarren päässä on kolminivelinen kellotorni ja ristikeskuksen päällä oli kupolitorni. Kirkon korkeus on kahdeksan metriä, kellotornin 38,5 metriä ja keskikupolin korkeus oli 17,5 metriä. Kellotornin kaksi ensimmäistä kerrosta ovat nelikulmaisia ja niiden päällä on kahdeksankulmainen kellohuone, jonka katto päättyy sipulikupoliin, jonka huipussa oli risti. Myös ristikeskuksen päällä oleva kupolitorni oli kahdeksankulmainen ja sen huipussa oli myös sipulipuli ja risti. Sisäänkäynnit sijaitsevat ristivarsien päissä ja kellotornin alaosassa. Kirkkoa korjattiin vuosina 1927 ja 1931. Tuolloin uusittiin kosteudesta kärsineitä kellotornin puuosia ja ilmeisesti tällöin lisättiin myös pienet puiset katokset julkisivun ikkunoiden päälle ja koristeet ensimmäisen kerroksen räystään alle.


title: Korpiselän ortodoksinen kirkko

text: Kirkon ikonit tilattiin Valamon luostarista ja irtaimistoa lahjoitti korpiselkäläiset sukujuuret omaava sortavalalainen kauppiaan rouva Moldakov. Kirkon ikonostaasi oli matala ja yksikerroksinen. Alttari-ikonin aiheena oli "Kristuksen ylösnousemus". Ikonostaasi koostui neljästä kiilakaarisesta seinämästä. Keskellä olevien kuninkaanovien vasemmalla puolella oli Jeesus-lasta käsivarsillaan pitelevä Jumalanäiti ja oikealla puolella kokovartalokuva siunaavasta Jeesuksesta, joiden lisäksi ikonostaasin sivuosissa oli kuvattu ylienkelit Mikael ja Selafiel, joista jälkimmäinen oli harvinainen aihe ikonostaaseissa. "Ehtoollisen asettamisen" ikonia ei ollut poikkeuksellisesti sijoitettu ikonostaasiin, vaan se oli ikonostaasin yläpuolella kirkkosalin seinässä. "Ehtoollisen asettamisen" sivuilla olivat alttarikaarta myötäillen aiheet: "Kristuksen hautaanlaskeminen" ja "ylösnousemus". Alttarin oikeallapuolella olevassa porrasnurkkauksessa oli kastekappeli, jonka taustalla oli isokoinen "Jeesus siunaa lapsia" taulu. Alttarin vasemmalla puolella oli kärsimyskappeli, jonka taustalla oli isokokoinen Golgata-aihe. Kellotornissa oli kuusi kelloa.


title: Korpiselän ortodoksinen kirkko

text: Talvisodassa Neuvostoliitto onnistui valtaamaan vain Korpiselän itäisimmän osan, mutta rauhanteossa 1940 oli suurin osa kunnasta luovutettava, niin myös kirkonkylä. Kirkko jäi hyväkuntoisena vain kahden kilometrin päähän uudesta rajasta. Talvisodan jälkeen neuvostoliittolaiset olivat pitäneet kirkkoa ilmeisesti jonkinlaisena keittiönä ja sen sisäosa olivat nokeentuneet. Kun alue vallattiin takaisin jatkosodassa 1941 korjasi kotiseudulleen palannut Korpiselän väestö kirkon, mutta 1944 kirkko oli jätettävä uudelleen. Tämän jälkeen neuvostoliittolaiset ovat käyttäneet kirkkoa ilmeisesti karjasuojana. Nykyisin rakennus on hylätty ja sen ristikeskiön kupolitorni on romahtanut 2000-luvun ensimmäisellä vuosikymmenellä.


title: Korpiselän ortodoksinen kirkko

text: Korpiselän kirkon kellot evakuoitiin jatkosodan vetäytymisvaiheessa. Suurin kello on nykyisin Hoilolan ortodoksisessa kirkossa. Evakuoidut ikonostaasin ikonit päätyivät evakkotaipaleen jälkeen vuosina 1955-1957 entiseen apteekkirakennukseen rakennettuun Kiuruveden ortodoksisen kirkon ikonostaasiin, jossa niiden järjestys säilyi samana kuin Korpiselässäkin. Myös alttari-ikoni sijoitettiin Kiuruveden kirkkoon, mutta ikonostaasin yläpuolista "Ehtoollisen asettamista" ei sen huonokuntoisuuden vuoksi Kiuruveden kirkkoon sijoitettu. Korpiselän kirkkosalin sivuseinillä olleet neljä isokokoista maalausta sijoitettiin Karjalahden ekumeenisen keskuksen seinille. Korpiselän kirkon ikoneja on luovutettu myös Pielaveden seurakuntaan, Sotkamon rukoushuoneeseen, Siilinjärven ja Lapinjärven kirkkoihin sekä Iisalmen Evakkokeskukseen. Korpiselän kirkon kaksi kynttiläkruunua sijoitettiin Kajaanin ja Kiuruveden kirkkoihin.


title: Helge Suominen

text: Helge Suominen (s. 1926) on suomalainen nyrkkeilijä joka voitti SM-kultaa vuosina 1947 ja 1948.


title: Uskottomuus

text: Uskottomuus tarkoittaa salattua, sopimuksen vastaista seksuaalista suhdetta johonkin kolmanteen henkilöön silloin kun ihminen on samanaikaisesti vakituisessa parisuhteessa.


title: Uskottomuus

text: Uskottomuus usein vahingoittaa parisuhdetta. Suhteen paljastuminen voi johtaa parisuhdekriisiin ja siihen, että pariskunta tai uskoton osapuoli ajautuu terapiaan. Erot ovat varsin tavallisia uskottomuuden seurauksia, ja uskottomuus voi myös tehdä erosta kaikkien perheenjäsenten kannalta haasteellisemman. Toisaalta ulkopuolinen suhde voi myös mahdollistaa parisuhteen jatkumisen entisellään tai stimuloida muutokseen.


title: Uskottomuus

text: Buchertin kyselytutkimuksessa vuonna 2003 uskottomuutta oli perusteltu väitteillä puolisoiden erilaisuudesta, puuttuvasta keskusteluyhteydestä, yhteisen ajan vähyydestä, sukupuolielämän ongelmista, katkeruudesta tai kostonhalusta, ahdistavasta tilanteesta parisuhteessa, henkisestä tai fyysisestä väkivallasta sekä muista erilaisista kriiseistä ja taustalla oli muutoksen tarvetta kumppanin tai siviilisäädyn suhteen. Miehillä uskottomuudelle esitetty motiivi on enemmän seksuaalinen ja liittyy usein seksin puutteeseen parisuhteessa. Naisilla motiivi kytkeytyy enemmän emotionaaliseen puoleen, sitoutumiseen ja osallistumiseen liittyviin asioihin, ja se perustellaan tyytymättömyydellä parisuhteen tunne-elämään.


title: Uskottomuus

text: Uskottomuudelle voidaan esittää yhteiskunnallisia altistavia tekijöitä, kuten vallitsevan seksuaalimoraalin höllentyminen, avioliittoinstituutin ja avioliittoa koskevan lainsäädännön muuttuminen, arkielämän rakenteen muutos, tai länsimaisen rakkauskäsityksen mukainen vaihtuvan romanttisen rakkauden tavoittelu.


title: Uskottomuus

text: Parisuhteen vaiheita, joissa uskottomuutta esiintyy, ovat esimerkiksi suhteen alkuvaihe, lapsen syntymä, oman vanhemman kuolema, lapsen muuttaminen kotoa, tai sen havaitseminen, ettei puoliso sovikaan idealisoituun kuvaan. Uskoton pyrkii yleensä salaamaan suhteensa, ja petetty saattaa olla näkemättä salasuhteen merkkejä. Joissain tapauksissa pettäjän tarkoitus voi kuitenkin olla suhteesta irti pääseminen provosoimalla petetty ottamaan eron.


title: Uskottomuus

text: Uskottomien vanhempien lapset ovat useammin uskottomia kuin muut. Seksiriippuvuus on yksi selkeimpiä pettämiselle altistavia yksilöllisiä tekijöitä.


title: Uskottomuus

text: Suomessa avo- tai avioliitossa olevista miehistä 6 prosentilla ja naisista 4 prosentilla oli ollut toinenkin kumppani tuoreimman vuoden aikana. Luvut ovat pudonneet murto-osaan vuodesta 1992. Myös aviopuolison syrjähypyn hyväksyvien osuus on romahtanut, etenkin vuodesta 1971, ja on Euroopan tiukin. Koko elämän ajalta parisuhteen ulkopuolinen kumppani oli joskus ollut 39 prosentilla miehistä ja 30 prosentilla naisista.


title: Uskottomuus

text: Jos ulkopuolisia kumppaneita oli elämän aikana ollut, niitä oli yleensä ollut vain 1-3, esimerkiksi puolella naisista vain yksi. Syitä olivat rakastuminen, nykyisen suhteen ongelmat tai kumppanin haluttomuus. Joskus syytä ei ollut.


title: Luettelo televisiosarjan Paavo Pesusieni hahmoista

text: Tämä artikkeli käsittelee Paavo Pesusieni -animaatiosarjan kuvitteellisia hahmoja.


text: Paavo Pesusieni (Spongebob) on piirretty televisiosarja. Paavo Pesusieni on hassu, hauska ja dramaattinen hahmo. Hän ja hänen paras kaverinsa Patrik Tähtönen (Patrick Star) joutuvat yhdessä moniin erikoisiin seikkailuihin.


text: Paavo Pesusieni asuu kaupungissa nimeltään Tangala (Bikini bottom). Hänen talonsa on ananas, joka on Kalmari-Jalmarin ja Patrik Tähtösen talojen vieressä yhdessä Gary-etanan kanssa.


text: Paavo Pesusieni on töissä Ravun kuoressa ja hän hoitaa kokin ja tarjoilijan työtä. Hänen pomonsa on Einari Rapu, jota kutsutaan yleensä johtaja Ravuksi.


text: Paavo Pesusieni käy laivurikoulua, jossa häntä opettaa Rouva Pöhö, mutta Paavo ei ole kuitenkaan läpäissyt venekorttia, koska aina kokeen tullen hän reputtaa ajotestissä vaikka osaakin kirjallisen testin aivan ainutlaatuisesti.


text: Jalmari Kalmari on kuvitteellinen mustekala joka tykkää baletista, maalaamisesta ja rentoutumisesta. Jalmari käy töissä Ravunkuoressa Paavon kanssa, eikä ole tyytyväinen työhönsä. Vapaa-ajallaan hän maalaa tauluja itsestään ja omistaa kaiken kaikkiaan 492 omakuvaa, mukaan lukien matto ja veistos. Patrik ja Paavo usein rikkovat Jalmarin kotirauhaa. Eräässä jaksossa Jalmari ihastui Irmeli -nimiseen hahmoon. Ennen treffejä Paavo ja Jalmari harjoittelevat treffeille valmistamisessa.


text: Einari Rapu ("Johtaja Rapu") on hyvin pihi rapu, joka uhkaa erottaa kaikki jotka uhmaavat häntä. Hänen ikänsä on 67 vuotta. Sukulaisia ovat äiti, iPunaparta ja tytär Helmi, joka on valas.


text: Hahmoa ääninäyttelee Clancy Brown ja suomeksi Rauno Ahonen. Hahmon ensiesiintyminen tapahtui jaksossa "Help Wanted" (toukokuu 1999).


text: Helmi Rapu (Lori Alan), johtaja Ravun 16-vuotias tytär, joka on kaskelotti. Sarjassa ei ole vielä selitetty kuika tämä on mahdollista, eikä esitelty hänen äitiään.


text: Rouva Pöhö (Mary Jo Catlett) on pallokala, jolla on venekoulu (vastaa autokoulua). Hän ei mielellään puhu miehestään, herra Pöhöstä, joka on joutunut kuivatuksi ja lampuksi.


text: Kari (äänenä Tom Kenny) on Paavon lemmikkikotilo. Sarjassa kotilot toimivat kuten kissat ja Kari myös ääntelee samoin eikä myöskään pidä kylpyyn menosta. Muut ymmärtävät Karin puhetta ja pystyvät kommunikoimaan sen kanssa.


text: Sulevi Plankton (ääni: Mr. Lawrence) omistaa ravintola Syöttiämpärin ja on Johtaja Ravun arkkivihollinen. Hän yrittää aina varastaa Rapupiirasen salaisen reseptin häneltä mutta epäonnistuu jatkuvasti. Hänellä on tietokonevaimo nimeltään Kaarina, joka auttaa häntä antamalla ideoita reseptin varastamiseen. Plankton ja Rapu olivat alun perin ystäviä, mutta riitautuivat katkerasti. Silloin tällöin he kuitenkin toimivat yhdessä jonkin yhteisen asian hyväksi.


title: Loimola (kunta)

text: Loimola () on maalaiskunta Suojärven piirin länsiosassa Karjalan tasavallassa Venäjällä. Loimolan naapurikuntia ovat Suojärven piirissä Porajärvi ja Naistenjärvi sekä Suojärven kaupunki, Pitkärannan piirin puolella Salmi, Impilahti, Läskelä ja Harlu sekä Pitkärannan kaupunki, Sortavalan piirin puolella Värtsilä ja Suomen puolella Tohmajärvi ja Ilomantsi sekä Joensuun kaupunki.


title: Loimola (kunta)

text: Loimolan kunta muodostettiin vuonna 2006 Venäjän kuntauudistuksen myötä, yhdistämällä entiset Leppäsyrjän, Loimolan, Piitsjoen kylähallinnot sekä osa Vegaruksen kylähallinnosta. Loimolan kunnan halki kulkee Matkaselkä–Suojärvi-rata. Alueen huomattavimmat järvet ovat länsirajalla oleva Jänisjärvi sekä Tolvajärvi ja Loimolanjärvi.


title: Loimola (kunta)

text: Loimolan kunta sijaitsee Suomen Neuvostoliitolle luovuttamalla alueella. Kunnan alue kattaa usean entisen suomalaisen kunnan alueen: Suistamon, Korpiselän ja Soanlahden kunnat lähes kokonaan sekä Suojärven läntisimmän osan ja pienempiä osia Impilahdesta ja Ilomantsista.


title: Loimola (kunta)

text: Käsnäselkä, Leppäsyrjä, Leppäsyrjän asemakylä, Loimola, Piitsjoki, Roikonkoski, Soanlahti, Suistamo, Suistamon asemakylä, Tolvajärvi, Vegarus


title: Hjalmar Ruotsalainen

text: Hjalmar Theodor Ruotsalainen (30. syyskuuta 1899 Juankoski – 2. lokakuuta 1960 Salo) oli suomalainen kävelijä, joka voitti 30 kilometrin kävelyn mestaruuden Viipurissa 1937, Helsingissä 1939, Tampereella 1940 ja Helsingissä 1946. Lisäksi hän sai hopeaa Helsingissä 1938 ja Tampereella 1947 sekä pronssia Vaasassa 1948.


title: Gynosentrismi

text: Gynosentrismi (Kreik, gyno-, "Naaras, nainen") tarkoittaa uskomusjärjestelmää, jossa naisen vastaanottokyky, tahto ja halut ovat etusijalla. Gynosentrismin vastakohta on androsentrismi


title: Androsentrismi

text: Androsentrismi (Kreikan, "andro-", "mies, uros") on käytäntö, tietoisuus tai muu tapa, joka asettaa miehen tai maskuliiniset tekijät maailmankuvan, kulttuurin ja historian keskipisteeseen. Läheinen adjektiivi on androsentrinen, ja androsentrismin vastakohta on puolestaan gynosentrismi.


title: Androsentrismi

text: Termin androsentrismi esitteli Charlotte Perkins Gilman. Perkins Gilman kuvaili androsentrismiä vuoden 1911 teoksessaan "The Man-Made World; or, Our Androcentric Culture".


title: Paini kesäolympialaisissa 1952 – vapaapainin 57 kg

text: Vapaapainin sarjaan 57 kg osallistui 20 painijaa, jokaisen edustaessa eri maata. Kilpailut käytiin 20.-23. heinäkuuta.


text: Belgian Trimpont ja Ranskan Kouyos keskeyttivät kilpailun 1.kierroksen jälkeen.


title: Brian Salcido

text: Brian Michael Salcido (s. 14. huhtikuuta 1985 Los Angeles, Kalifornia, Yhdysvallat) on yhdysvaltalainen jääkiekkopuolustaja, joka pelaa Saksan DEL-liigan ERC Ingolstadtissa. Hänen vahvuuksiinsa kuuluu kiekollinen peli, koko, syöttäminen, kahden suunnan pelaaminen ja pelikäsitys. Salcido ei ole kuitenkaan kovin nopea luistelija ja hän joutuu pelaamaan ajoittain sääntöjen rajamailla voiman puutteensa vuoksi. Salcido saa useimmiten vastuuta ylivoimalla.


title: Brian Salcido

text: Salcido kävi high schoolin Shattuck St. Mary'sissa, jonka jälkeen hän pelasi vuodet 2003–2006 Colorado Collegen yliopistojoukkueessa. Salcido oli kaudella 2004–2005 joukkueensa tehokkain puolustaja tehoilla 7+23=30. Mighty Ducks of Anaheim varasi hänet viidennellä kierroksella 141. pelaajana . Myös kaudella 2005–2006 Salcido oli Colorado Collegen tehokkain puolustaja tehoilla 8+32=40. Hän sijoittui koko WCHA:n puolustajien pistepörssissä toiseksi Denverin yliopiston Matt Carlen jälkeen. Salcido valittiin kauden päätteeksi sarjan toiseen tähdistökentälliseen.


title: Brian Salcido

text: Elokuussa 2006 Salcido teki kolmivuotisen tulokassopimuksen Anaheim Ducksin kanssa. Hän siirtyi seuran organisaatioon kaudeksi 2006–2007, jonka Salcido pelasi kokonaan farmijoukkue Portland Piratesissa, AHL:ssä. Kaudella 2007–2008 hän sijoittui tehoilla 11+42=53 liigan puolustajien pistepörssissä toiseksi edellään vain Hartford Wolf Packin Andrew Hutchinson. Salcido pelasi kauden aikana myös ssa ja hänet valittiin kauden päätteeksi liigan toiseen tähdistökentälliseen. Kauden 2008–2009 hän pelasi pääasiassa Ducksin uudessa farmijoukkue Iowa Chopsissa, jonka paras syöttäjä ja toiseksi paras pistemies T. J. Trevelyanin jälkeen Salcido oli tehoilla 10+33=43. Hän sijoittui AHL:n puolustajien pistepörssissä kymmenenneksi. Salcido pelasi myös AHL:n tähdistöttelussa. Hän pelasi kauden aikana myös kaksi ensimmäistä NHL-otteluaan tehden niissä yhden syöttöpisteen. Salcido teki NHL-debyyttinsä 20. helmikuuta 2009 vieraissa Detroit Red Wingsia vastaan. Hänestä tuli Anaheim Ducksin seurahistorian ensimmäinen kalifornialaissyntyinen pelaaja joukkueen sijainnista huolimatta.


title: Brian Salcido

text: Heinäkuussa 2009 Salcido teki vuoden mittaisen jatkosopimuksen Ducksin kanssa. Harjoitusleirin jälkeen seura siirsi hänet AHL-joukkue Manitoba Mooseen, jossa Salcido pelasi koko kauden.


title: Brian Salcido

text: Kaudeksi 2010–2011 Salcido siirtyi Eurooppaan ja Tšekin Extraligassa pelaavaan HC Sparta Prahaan. Marraskuussa 2010 hän siirtyi sieltä loppukauden kattaneella sopimuksella SM-liigajoukkue Saimaan Palloon. Joulukuussa Salcido sai lyöntilaukauksen keskisormeensa ja joutui leikkaukseen, mutta helmikuussa hänen kautensa todettiin lopulta päättyneeksi sormeen tulleen infektion vuoksi. Salcido ehti pelata 11 ottelua. Kesäkuussa 2011 hän teki vuoden mittaisen jatkosopimuksen SaiPan kanssa.


title: Brian Salcido

text: Kaudella 2011–2012 Salcido oli SaiPan tehokkain puolustaja tehoilla 5+23=28. Hän pelasi yhdeksää ottelua vaille kauden kaikki runkosarjaottelut, vaikka Salcido kärsi kauden aikana sekä alaraajavammasta lokakuussa 2011 että maaliskuussa 2012 runkosarjan neljänneksi viimeisessä ottelussa tulleesta käsivammasta. Hänen kautensa päättyi siihen, kun SaiPankin kausi päättyi runkosarjaan. Heinäkuussa 2012 Salcido teki taas vuoden mittaisen jatkosopimuksen joukkueen kanssa. Hän liittyi SaiPan vahvuuteen vasta lokakuun alussa ja oli myös lyhyen loukkaantumisen takia sivussa hetken, jonka takia Salcido pelasi vain 36 runkosarjaottelua. Hän teki niissä kuitenkin suhteellisen hyvät tehot 7+20=27, joilla Salcido oli SaiPan paras syöttäjä ja jakoi joukkueen sisäisen pistepörssin kolmannen sijan Roberts Jekimovsin ja Jaakko Rissasen kanssa. Hän jakoi koko SM-liigan puolustajien pistepörssin viidennen sijan KalPan Adam Masuhrin ja HIFK:n Toni Söderholmin kanssa.


title: Brian Salcido

text: Salcido siirtyi kaudeksi 2013–2014 KHL-joukkue Amur Habarovskiin. Joulupäivänä 25. joulukuuta 2013 joukkue kuitenkin purki hänen sopimuksensa pelillisistä syistä, kun 23 runkosarjaottelua toi neljä tehopistettä ja heikohkon teholukeman -7. Reilu viikko myöhemmin tammikuussa 2014 Salcido palasi loppukaudeksi SM-liigaan ja siirtyi JYPiin.


title: Brian Salcido

text: Kaudeksi 2014–2015 Salcido palasi vuoden mittaisella sopimuksella SaiPaan. Hän oli joukkueen toiseksi paras pistemies tehoilla 12+23=35, joilla Salcido jakoi koko SM-liigan puolustajien pistepörssin voiton Ässien Esa Lindellin ja Tapparan Teemu Aallon kanssa. Kaudeksi 2015–2016 hän siirtyi kaksivuotisella sopimuksella Saksan DEL-liigan ERC Ingolstadtiin.


title: Brian Salcido

text: Salcido edusti Yhdysvaltoja Deutschland Cupissa vuonna 2011.


title: HMS Albacore (J101)

text: HMS Albacore (viirinumero J101) Britannian Kuninkaallisen laivaston Algerine-luokan miinanraivaaja toisessa maailmansodassa.


title: HMS Albacore (J101)

text: Alus tilattiin 15. marraskuuta 1940 Harland and Wolffin telakalta Belfastista Pohjois-Irlannista. Sen köli laskettiin 24. heinäkuuta 1941 telakkanumerolla 1134 ja alus laskettiin vesille 2. huhtikuuta 1942. Alus valmistui 16. kesäkuuta.


title: HMS Albacore (J101)

text: "HMS Albacore" liitettiin palvelukseen oton jälkeen kesäkuussa 1942 12. Miinanraivaajalaivueeseen. Alus matkasi vastaanottokokeiden jälkeen Tobermoryyn koulutettavaksi ja valmistautumaan miinanraivaustehtäviin. Koulutuksen päätyttyä heinäkuussa alus matkasi Port Edgariin raivaamaan miinoja Forthin alueelta. Se oli luokkansa ensimmäinen alus, joka nosti raivatun miinan merestä 30. heinäkuuta.


title: HMS Albacore (J101)

text: "HMS Albacore" siirtyi elokuussa Harwichiin, jossa se liittyi 9. Miinanraivaajalaivueeseen yhdessä sisaralustensa "HMS Algerinen" ja "HMS Acuten" kanssa. Alus raivasi laivueen mukana itärannikon laivareiteillä taatakseen turvallisen meriliikenteen Thamesin suistossa.


title: HMS Albacore (J101)

text: 12. Miinanraivaajalaivue perustettiin syyskuussa, ja "HMS Albacore" sai määräyksen valmistautua siirtymään Välimerelle tukemaan Pohjois-Afrikan maihinnousua. Alus liittyi lokakuussa laivueeseensa, jonka muodostivat laivueenjohtaja "HMS Algerine" sekä "HMS Acute", "HMS Alarm" ja "HMS Cadmus". Alus liittyi 22. lokakuuta Clydessä saattueeseen KMS1 osana suojausta matkalle Gibraltarille, jossa se valmistautui tehtäviinsä Pohjois-Afrikan maihinnousussa.


title: HMS Albacore (J101)

text: Alus suojasi 5. marraskuuta laivueen mukana saattueen KMS1A Algeriin. Se raivasi 8. marraskuuta miinoitteen laivueen mukana Baker rannan edustalta ennen maihinnousua. Kaksi päivää myöhemmin alus siirrettiin sukellusveneidentorjuntaan, mistä vapauduttuaan se matkasi Bougieen miinanraivaukseen (operaatio Perpetual).


title: HMS Albacore (J101)

text: Alus raivasi 11. marraskuuta miinakenttää ja se joutui 13. marraskuuta Bougiessa ilmahyökkäykseen vaurioituen lievästi. Alus raivasi 15. marraskuuta "HMS Algerinen" kanssa Bougien edustan miinakenttää ennen maihinnousua, jolloin ne joutuivat Italian laivaston sukellusveneen "Ascianghin" maaliksi. "HMS Albacore" pelasti uponneen sisaraluksensa miehistön eloonjääneet.


title: HMS Albacore (J101)

text: Alus palveli joulukuun Pohjois-Afrikan rannikon miinanraivaustehtävissä, saattueiden suojana sekä meriliikenteen valvonnassa. Se kärsi suojatessaan saattuetta ilmahyökkäyksessä lieviä vaurioita.


title: HMS Albacore (J101)

text: "HMS Albacore" jatkoi vuoden 1943 alun palvelustaan laivueensa mukana. Laivueen ainoat palveluskelpoiset alukset olivat sen lisäksi "HMS Cadmus", "HMS Hussar" ja "HMS Speedwell", kunnes huhtikuussa saapuivat "HMS Fantome", "HMS Circe" ja "HMS Espiegle". Laivue määrättiin toukokuussa yhteisoperaatioon 13. Raivaajalaivueen kanssa raivaamaan miinat Galitan ja Sisilian kanavista (operaatio Antidote). Alus oli 5. toukokuuta laivueensa kanssa Bizertassa, jossa oli kaksi muutakin miinanraivauslaivuetta operaatiota varten. Alus oli pelastamassa miinan räjähdyksessä pahoin vaurioituneen "HMS Fantomen" miehistöä. Se jäi laivueensa luo "HMS Cadmuksen" hinatessa vaurioituneen aluksen Boneen. Operaation päättyessä 7. kesäkuuta oli 12. Raivaajalaivue raivannut 126 miinaa.


title: HMS Albacore (J101)

text: Alus määrättiin kesäkuussa laivueen mukana Sisilian maihinnousuun raivaamaan rannikon edustan miinoitteita. Se siirrettiin heinäkuun alussa "HMS Acuten" ja "HMS Circen" kanssa 14. Raivaajalaivueeseen. Alus siirtyi 10. heinäkuuta laivueen mukana itäiselle hyökkäysalueelle suojaamaan saattueita ja se aloitti maihinnousuun liittyvät raivaukset kaksi päivää myöhemmin. Raivauksen aikana alus suojasi saattueita Maltan, Bizertan ja sillanpään välisellä alueella.


title: HMS Albacore (J101)

text: "HMS Albacore" määrättiin syyskuussa laivueen mukana tukemaan maihinnousua Italian mannermaalle Salernoon. Alus oli 8. syyskuuta raivaamassa miinoja Salernon edustalla. Seuraavana päivänä se joutui rannikkotykistön tuleen sillanpään edustalla. Alus vapautettiin 16. syyskuuta operaatiosta, minkä jälkeen se pysyi laivueensa mukana Napolin lahdella miinanraivauksessa.


title: HMS Albacore (J101)

text: Alus määrättiin 30. syyskuuta Kaprille kunhan Napolin edustan raivaus saataisiin päätökseen. Alus osallistui 1. lokakuuta alkaen laivueensa mukana Sisilian länsirannikon miinanraivaukseen, jotta laivaston alukset pääsisivät riittävän lähelle rantaa kyetäkseen tukemaan maajoukkojen operaatioita. Vuoden loppuun mennessä laivue raivasi alueelta kaikkiaan 770 miinaa. Alus määrättiin vuoden lopulla laivueen mukana Anzion maihinnousuun.


title: HMS Albacore (J101)

text: "HMS Albacore" siirtyi tammikuussa 1944 Anzioon, jossa se siirrettiin 21. tammikuuta "HMS Rinaldon" ja "HMS Waterwitchin" kanssa 19. Raivaajalaivueeseen. Operaatiosta vapauduttuaan alus palasi Napoliin, josta se raivasi edelleen rannikon miinakenttiä laivueen mukana. Alus osallistui 11. toukokuuta Gaetan edustan miinanraivaukseen, jotta risteilijät kykenisivät tukemaan maajoukkojen taistelua Monte Cassinossa tykkitulella. Seuraavana päivänä alus raivasi edelleen miinoja rannikolta, jotta risteilijät "HMS Dido", "USS Brooklyn" ja "USS Philadelphia" kykenivät tulittamaan kohteitaan. Osasto joutui rannikkotykistön kiivaaseen tuleen.


title: HMS Albacore (J101)

text: Operaatiosta vapauduttuaan alus liittyi laivueeseensa raivaamaan Napolin ja Anzion välistä reittiä, josta raivattiin kaikkiaan 89 miinaa. Alus raivasi 4. ja 13. kesäkuuta Civitavecchian satamaa ja sen edustan ankkuripaikkaa. Alus raivasi 14. heinäkuuta Leghornin sataman reittiä yhdessä laivueensa sekä 13. ja 19. Raivaajalaivueen kanssa operaatio Lobsterissa. Satama saatiin avattua 25 heinäkuuta liikenteelle, kun alueelta oli raivattu 250 miinaa.


title: HMS Albacore (J101)

text: "HMS Albacore" määrättiin laivueen mukana Kreikan taisteluihin operaatio Mannaan. Alus siirtyi 22. lokakuuta itäiselle Välimerelle ja edelleen Kreikan aluevesille "HMS Acuten", "HMS Espieglen" ja "HMS Mutinen" kanssa. Alus raivasi 1. marraskuuta Salonikaan Skiathoksesta johtanutta merireittiä. Joulukuussa alus määrättiin takaamaan Yhdysvaltain presidentin ja Britannian pääministerin Dardanellien läpikulkeminen Jaltan kokoukseen.


title: HMS Albacore (J101)

text: "HMS Albacore" oli edelleen tammikuussa 1945 laivueensa mukana Dardanelleilla raivaamassa miinoja. Vapauduttuaan tehtävästä alus palasi Kreikan rannikolle Doron ja Thermian alueen raivaukseen. Raivauksen päätyttyä alus siirrettiin Maltalle, jossa se otettiin telakalle huoltoon.


title: HMS Albacore (J101)

text: Alus palasi palvelukseen helmikuussa. Alus lähti 23. maaliskuuta Maltalta laivueensa mukana Napoliin. Huhtikuussa se raivasi laivueensa mukana Leghornin ja Genovan välistä reittiä. Genovan sataman ankkuripaikka saatiin raivattua 9. toukokuuta, minkä jälkeen alus jatkoi Italian länsirannikon raivauksia laivueensa osana.


title: HMS Albacore (J101)

text: Toisen maailmansodan päätyttyä alus palveli edelleen laivueensa mukana Välimerellä. Se oli huollettavana joulukuussa Maltalla, mistä se palasi palvelukseen helmikuussa 1946 aloittaen miinanraivauksen tukikohtanaan Genova. Alus lähti 12. huhtikuuta laivueen mukana Maltalta Brittein saarille, jossa se siirrettiin toukokuussa Chathamissa telakalle.


title: HMS Albacore (J101)

text: Alus aloitti kesäkuussa palvelukseen palattuaan miinanraivaukseen itärannikolla, Kanaalin alueella sekä Alankomaiden rannikolla. Laivueen palveluksesta poistamisen jälkeen alus säilyi palveluksessa Portsmouhissa tehdyn modernisoinnin jälkeen, kun se osallistui saksalaisten valmistamien linnoitteiden tuhoamiseen Helgolandilla operaatiossa Big Bang huhtikuussa 1947 sekä sen jälkeen Cuxhavenin miinanraivaukseen.


title: HMS Albacore (J101)

text: "HMS Albacore" poistettiin palveluksesta lokakuussa 1947 ja se siirrettiin reserviin Chathamiin. Alus sijoitettiin 1962 poistolistalle ja se myytiin BISCOlle, joka siirsi romuttamisen Messrs Cordronille. Alus saapui 9. syyskuuta 1963 hinattuna Port Glasgowiin romutettavaksi.


title: HMS Albacore (J101)

text: Aluksen päällikköinä olivat:


title: Fredrik Wilhelm Radloff

text: Fredrik Wilhelm Radloff (18. syyskuuta 1765 Mouhijärvi – 18. huhtikuuta 1838 Ruotsi) oli suomalainen lääkäri, biologi ja talousmies.


title: Fredrik Wilhelm Radloff

text: Fredrik Radloffin isä oli paroni Sven Cederströmin kokkimestari Gottfried Ernest Radlof ja äiti Helena Saulin. Perhe muutti Ruotsiin, ja Fredrik kävi Tukholman saksalaista koulua. 1782 hän meni opiskelemaan lääketiedettä Uppsalan yliopiston, missä hän sai lääketieteen tohtorin oppiarvon kuusi vuotta myöhemmin. Valmistuttuaan Radloff toimi Norrtäljessä, kunnes hänet 1789 nimitettiin Ahvenanmaan piirilääkäriksi, jota virkaa hän hoiti kymmenen vuotta. 1799 hänet nimitettiin Roslagenin lääninlääkäriksi, ja 1805 hän muutti Turkuun.


title: Fredrik Wilhelm Radloff

text: Turussa Radloff toimi Suomen Talousseuran sihteerinä. Hänet komennettiin Saksaan tutustumaan metsänhoitoon ja puiden istuttamiseen. Hän palasi Turkuun 1806, jossa hänet nimitettiin Turun Akatemian kasvitieteen demonstraattoriksi ja lääketieteen apulaiseksi. Venäjän keisari Aleksanteri I:n vieraillessa Turussa 1809 Radloff lahjoitti hänelle teoksensa "Muthmassungen über den Ursprung dess Finnischen Volk". Keisari nimitti hänet Suomen hallituskonseljin kansliatoimikunnan sihteeriksi. Radloff kuitenkin sairastui ja oli pakotettu eroamaan tehtävästä syyskuussa 1811. Hän luopui myös Talousseuran sihteerin toimesta parin vuoden päästä. 1813 hän muutti Ruotsiin.


title: Fredrik Wilhelm Radloff

text: Vuonna 1795 Radloff julkaisi omakustanteena kirjoituksensa Ahvenanmaan luonnosta ja asukkaista "Beskrifning öfwer Åland". Radloff toimitti "Åbo Tidning"iä 1808–1813. Radloff haudattiin Norrtäljen hautausmaalle.


title: Higher Ground

text: Higher Ground on Red Hot Chili Peppersin single yhtyeen vuoden 1989 albumilta "Mother's Milk". Kappale on toinen albumin kappalejärjestuksessä ja myös toinen singlenä julkaistu albumin kappale. Singlestä tehtiin myös musiikkivideo. Kappale on cover-versio Stevie Wonderin sävellyksestä, joka on hänen vuoden 1973 albumillaan "Innervisions". Kappaleesta on tehty myös monia muita versioita. Kappaleen b-puoli on "Millionaires Against Hunger".


title: Higher Ground

text: "Higher Ground" menestyi paremmin listoilla, kuin Knock Me Down, jos asiaa mitataan eri listoille pääsyllä. Kappale pääsi viidelle eri listalle ollen parhaimmillaan 11. sijalla Alternative Songs -listalla. "Knock Me Down" oli kuudes samalla listalla.


title: Higher Ground

text: Kappale löytyy Red Hot Chili Peppersin kokoelma-albumeilta "Greatest Hits", "What Hits!?" ja "Out in L.A." (remix-versiona).


title: Higher Ground

text: Singlelle tehtiin musiikkivideo vuonna 1989. Videolla yhtye esittää kappaleen erilaisten taustojen edessä. Videon on ohjannut Drew Carolan, joka ohjasi myös edellisen "Knock Me Down" -kappaleen musiikkivideon samana vuonna


title: Fredin Vieraana

text: Fredin Vieraana oli suomalainen keskusteluohjelma, jota esitettiin 2.12.2010 - 18.4.2011 SuomiTV-kanavalla, kanavapaikalla 12. Ohjelmaa isännöi viihdetaiteilija ja muusikko Matti Siitonen, taiteilijanimeltään Fredi. Ohjelma oli SuomiTV:n uutis- ja ajankohtaistoimituksen tuotantoa, tuottajana vastaava päätoimittaja Tomi Lindblom.


title: Fredin Vieraana

text: Ohjelmassa vieraili tunnettuja suomalaisia ja heidän kanssaan keskusteltiin syvällisesti elämästä. Ohjelmassa kuultiin myös Fredin ja hänen vieraittensa tulkintoja ikivihreistä kappaleista. Mukana ohjelmassa oli myös pianisti Tessa Virta.


title: Fredin Vieraana

text: 1. tuotantokausi koostui kuudesta 45 minuutin mittaisesta jaksosta.


title: Fredin Vieraana

text: 2. tuotantokausi koostui kuudesta 45 minuutin mittaisesta jaksosta.


title: Baie-Comeau

text: Baie-Comeau on vajaan 23 000 asukkaan teollisuuskaupunki Québecin provinssissa Kanadassa. Se sijaitsee Manicouaganjoen ja Saint Lawrencen estuaarin yhtymäkohdassa, noin 420 kilometrin päässä Québecin kaupungista koilliseen. Kaupungissa on syväsatama sekä Pohjois-Amerikan suurin alumiinisulattamo, ja sen vesivoimalaitokset tuottavat valtaosan Québecin kaupungin tarvitsemasta sähköstä. Se tunnetaan myös Kanadan entisen pääministerin Brian Mulroneyn synnyinpaikkana.


title: Baie-Comeau

text: Vielä 1900-luvun alussa Baie-Comeaun ympäristö oli tietöntä erämaata, jota Kanadan alkuperäiskansoihin kuuluvat innut pitivät metsästys- ja kalastusmainaan. Kaupunki sai alkunsa vuonna 1937, kun amerikkalainen lehtikeisari ja Chicago Tribunen kustantaja Robert R. McCormick rakennutti joen rannalle paperitehtaan alueen koskemattomien metsä- ja energiavarojen hyödyntämiseksi. Nimensä (’Comeaun lahti’) se sai kuuluisalta kanadalaiselta luonnontieteilijältä Napoléon-Alexandre Comeaulta.


title: Baie-Comeau

text: Baie-Comeau alkoi kasvaa toden teolla vasta 1950-luvulla, kun paperitehdasta laajennettiin ja kaupunkiin rakennettiin alumiinitehdas (1958) sekä viljasiiloja (1960). Kasvua kiihdyttivät myös vuonna 1960 valmistunut Québeciin johtava maantie sekä Outardes- ja Manicouaganjoelle vuosina 1959–79 rakennetut valtavat vesivoimalaitokset.


title: Paini kesäolympialaisissa 1952 – vapaapainin 62 kg

text: Vapaapainin sarjaan 62 kg osallistui 21 painijaa, jokaisen edustaessa eri maata. Kilpailut käytiin 20.-23. heinäkuuta.


title: Taste the Pain

text: Taste the Pain on Red Hot Chili Peppersin single albumilta Mother's Milk. Kappale on albumin seitsemäs kappale ja kolmas single. Kappaleesta tehtiin myös musiikkivideo vuonna 1990.


title: Taste the Pain

text: Kappaleen b-puolet ovat "Millionaires Against Hunger" ja "Show Me Your Soul", joka julkaistiin myöhemmin myös singlenä.


title: Taste the Pain

text: Kappale oli 29. Britannian singlelistalla . Kappale sijoittui edellistä Red Hot Chili Peppersin singleä Higher Groundia paremmin tällä listalla, muuten Higher Ground menestyi paremmin.


title: Taste the Pain

text: Kappale kertoo yhtyyen laulaja Anthony Kiediksen tuskasta, joka tuli hänen omasta huumeriippuvuudesta ja hänen ystävänsä, yhtyeen ensimmäisen kitaristin Hillel Slovakin kuolemasta. Kun Slovak kuoli heroiinin yliannostukseen, Kiedis halusi päästä kuiville heroiinista ja hän vuokrasi itselleen venevajan, jossa hän vietti kolme kuukautta, yrittäen vieroittaa itsensä heroiinista. Samalla hän kirjoitti tämän kappaleen sanat. Kappale on nauhoitettu ennen kuin Chad Smith oli liittynyt yhtyeeseen, joten kappaleella soittaa rumpuja Philip "Fish" Fisher. Flea esittää kappaleessa trumpetti soolon.


title: Convergència i Unió

text: Convergència i Unió (CiU) oli kahden katalonialaisen nationalistinen puolueen muodostama liitto. Puolue oli Katalonian aluehallituksen johdossa vuosina 1980–2003 Jordi Pujolin johdolla. Vuoden 2010 parlamenttivaaleissa puolueesta tuli Katalonian parlamentin suurin, 62:lla edustajalla, ja sen puheenjohtajasta Artur Masista tuli Katalonian itsehallintoalueen presidentti.


title: Convergència i Unió

text: Puolueet, jotka muodostivat liiton, olivat liberaali Convergència Democràtica de Catalunya ja kristillisdemokraattinen Unió Democràtica de Catalunya. Liitto hajosi 2015 Convergèncian linjan muututtua vuosikymmenen kuluessa kannattamaan Katalonian itsenäisyyttä.


title: Convergència i Unió

text: Convergència i Uniólla on myös ollut perinteisesti Espanjan edustajainhuoneessa kolmanneksi eniten paikkoja Sosialistisen työväenpuolueen ja kansanpuolueen jälkeen.


title: Prajadhipok

text: Phra Bat Somdet Phra Poramintharamaha Prajadhipok Phra Pok Klao Chao Yu Hua, lyhyemmin Prajadhipok (, Somdej Chao Fa Prajadhipok Sakdidej () 8. marraskuuta 1893–30. toukokuuta 1941), oli Thaimaata hallitsevan chakri-dynastian seitsemäs kuningas. Hän hallitsi Siamia vuosina 1925–1935. Jo ennen luopumistaan asemastaan hän menetti valtansa vuoden 1932 palatsikumouksessa, joka siirsi Siamin absoluuttisesta monarkiasta perustuslailliseen. Prajadhipok tunnetaan länsimaissa nimellä "Rama VII".


title: Tambon

text: Tambon (, ) on Thaimaan paikallishallinnon yksikkö, changwatia ja amphoeta pienempi, mutta mubania suurempi. Amphoe jakautuu keskimäärin 8–10 tamboniin. Tambonia johtaa "kamnan", joka valitaan kylänvanhempien joukosta (phu yai ban) paikallisvaaleilla. Kamnanin virka oli aiemmin elinikäinen, mutta vuonna 1994 virka säädettiin viisivuotiseksi. Vuonna 2000 Thaimaassa oli 7254 tambonia, minkä lisäksi Bangkokissa 169 "khwaengia", joilla on samanarvoinen status. Tambon jaetaan vielä "mubaneihin" ('kyliin'), joita on maanlaajuisesti 69 307, eli kymmenen jokaista tambonia kohti. Kaupungeissa (muang) mubania kutsutaan nimellä "chumchon".


title: Tambon

text: Pääministeri Thaksin Shinawatran kaudella esiteltiin taloudellinen hanke "Yksi tambon, yksi tuote" (, One Tambon One Product, OTOP), jonka tarkoituksena oli edistää paikallista tuotantoa Japanin "One Village One Product" -esimerkin mukaisesti. Vuoden 2006 sotilaskaappauksen jälkeen OTOP-hanke kumottiin, mutta palautettiin myöhemmin vain hieman muutetussa muodossa.


title: Antoine Griezmann

text: Antoine Griezmann (s. 21. maaliskuuta 1991 Mâcon, Ranska) on ranskalainen jalkapalloilija. Hän edustaa Espanjan Primera Divisiónissa pelaavaa Atlético Madridia ja on pelipaikaltaan keskushyökkääjä.


title: Antoine Griezmann

text: Griezmannia pidetään erityisesti taitavana pelaajana, joka on myös vikkelä liikkeissään.


title: Antoine Griezmann

text: Griezmann aloitti jalkapalloilu-uransa kotikaupunkinsa UF Mâconista. Hän kävi muutamia kertoja ammattilaisseurojen junioriakatemioiden testeissä, mutta ei tullut koskaan valituksi osaksi pienen kokonsa ja hentorakenteisuutensa takia.


title: Antoine Griezmann

text: Vuonna 2005 Montpellier’n järjestämissä testeissä ystävyysottelussa Paris Saint-Germainin junioriakatemiaa vastaan Griezmann vakuutti esityksillään useita seuroja. Yksi niistä oli espanjalaisseura Real Sociedad, joka tarjosi hänelle viikon koeaikaa San Sebastiánissa. Lopulta vakuuttuneina nuoren pojan taidoista seura halusi tarjota hänelle juniorisopimusta.


title: Antoine Griezmann

text: Griezmann pelasi vuodet 2005–2009 Real Sociedadin junioriakatemiassa, kunnes hänet nostettiin kauden 2009–2010 harjoituskaudelle. Hän teki pelaamissaan neljässä harjoitusottelussa viisi maalia, ja niin päävalmentaja Martín Lasarte päätti pitää hänet edustusjoukkueen miehistössä.


title: Antoine Griezmann

text: Hän teki ensiesiintymisensä edustusjoukkueessa 2. syyskuuta 2009 Copa del Reyn ottelussa Rayo Vallecanoa vastaan. Neljä päivää myöhemmin hän pelasi ensimmäisen ottelunsa Segunda Divisiónissa, kun Real Sociedad kohtasi Real Murcian. Ensimmäistä kertaa avauskokoonpanossa Griezmann oli 27. syyskuuta 2009 pelatussa ottelussa Huescaa vastaan. Hän teki ottelussa myös ensimmäisen maalinsa. Hän sai lopulta kauden aikana runsaasti peliaikaa ja otteluita kertyi tilille yhteensä 39, joissa hän tehtaili kuusi maalia. Joukkue nousi kauden 2009–2010 päätteeksi maan pääsarjaan Primera Divisióniin.


title: Antoine Griezmann

text:
8. huhtikuuta 2010 Griezmann teki ensimmäisen ammattilaissopimuksensa, kun hän allekirjoitti viisivuotisen sopimuksen joukkueen kanssa. Sopimus sisältää 30 miljoonan euron purkupykälän. Useat muut suuret seurat, kuten Lyon, Saint-Étienne ja Auxerre olivat myös kiinnostuneita Griezmannista ennen sopimuksen allekirjoittamista, mutta hän päätti kuitenkin osoittaa kiitollisuutta saamastaan vastuusta Real Sociedadissa ja tehdä sopimuksen joukkueen kanssa.
Hän pelasi ensimmäisen ottelunsa Espanjan korkeimmalla sarjatasolla 29. elokuuta 2010, kun kotijoukkue Real Sociedad kohtasi kauden 2010–2011 avauksessa Villarrealin. 25. lokakuuta 2010 hän teki ensimmäisen maalinsa pääsarjassa ottelussa Deportivo La Coruñaa vastaan.


title: Antoine Griezmann

text: 26. heinäkuuta 2014 espanjalainen urheilulehti "Marca" uutisoi Griezmannin siirtyvän Atlético Madridiin 30 miljoonan euron siirtokorvauksella. Atlético vahvisti siirron kaksi päivää myöhemmin.


title: Antoine Griezmann

text: Griezmann sai ensimmäisen kutsunsa Ranskan alle 19-vuotiaiden maajoukkueeseen 23. helmikuuta 2010, kun hänet nimettiin kahteen pelattavaan ystävyysotteluun Ukrainaa vastaan. 2. maaliskuuta 2010 hän teki ensiesiintymisensä Ranskan nuorten maajoukkueessa Ukrainaa vastaan. Kaksi päivää myöhemmin hän pelasi toisen maaottelunsa ja teki siinä myös ensimmäisen maalinsa.


title: Antoine Griezmann

text: Griezmann valittiin alle 19-vuotiaiden maajoukkueen mukaan myös vuoden 2010 EM-kilpailuihin. Hän teki turnauksessa kaksi maalia ja syötti yhden, kun Ranska eteni aina loppuotteluun saakka. Ranska voitti loppuottelun Espanjaa vastaan numeroin 2–1 ja varmisti näin alle 19-vuotiaiden Euroopan-mestaruuden.


title: Antoine Griezmann

text: Hän pelasi ensimmäisen maaottelunsa aikuisten maajoukkueessa 5. maaliskuuta 2014, kun Ranska kohtasi ystävyysottelussa Alankomaat. 13. toukokuuta 2014 hänet nimettiin 23 pelaajan lopulliseen kokoonpanoon vuoden 2014 MM-kilpailuihin. 1. kesäkuuta 2014 pelatussa ystävyysottelussa Kamerunia vastaan hän teki ensimmäisen maalinsa maajoukkueessa. Griezmann voitti Ranskan joukkueen mukana kultaa vuoden 2018 MM-kilpailuissa Venäjällä, missä se voitti loppuottelussa Kroatian 4–2.


title: Mustahiuksisuus

text: Mustahiuksisuus tai tummahiuksisuus on tummin ja yleisin ihmisen hiusten väri. Se on geneettisesti helpoiten periytyvä hiusten väri.


title: Stoewer

text: Stoewer oli saksalainen teollisuusyritys, jonka kotipaikka oli Stettin. Stoewer valmisti toimiaikanaan 1858–1945 ompelukoneita, kirjoituskoneita, polkupyöriä, autoja ja pieniä määriä muita tuotteita.


title: Stoewer

text: Bernhard Stoewer perusti Stoewerin vuonna 1858. Se toimi alkuun hienomekaanisena korjaamona. Samana vuonna yritys aloitti ompelukoneiden valmistamisen. Vuonna 1893 alkoi polkupyörien valmistus. Vuonna 1896 Stoewer jakaantui kahdeksi yritykseksi, jotka erikoistuivat eri tuotteiden valmistamiseen. Kumpikin yrityksistä käytti perhenimeä. Toinen yrityksistä valmisti ompelu- ja kirjoituskoneita sekä polkupyöriä ja toinen autoja sekä linja- ja kuorma-autoja. Autojenvalmistus alkoi Stoewerilla vuonna 1899 nimellä Gebrüder Stoewer, Fabrik für Motorfahrzeugen.


title: Stoewer

text:
Stoewerin ensimmäisessä, vuonna 1899 valmistuneessa autossa oli taakse sijoitettu kaksisylinterinen moottori. Vuonna 1901 esiteltiin nelisylinterinen malli, ja yritys kokeili myös sähköautojen valmistusta. Vuosina 1905–1907 valmistetuista malleista tunnetuimpia olivat kaksisylinterisellä, 2 280-kuutioisella ja 12-hevosvoimaisella moottorilla varustettu Typ T, nelisylinteriset Typ P4 (3 052 cm³; 22 hv) sekä Typ G4 (1 500 cm³; 12 hv) ja kuusisylinterinen Typ P6 (8 820 cm³; 60 hv), jotka oli jo varustettu kardaaniakselilla.
Strassburgilainen Mathis valmisti lisenssillä vuonna 1910 esiteltyjä 16-hevosvoimaista Typ B1:ä sekä 22-hevosvoimaista Typ B6:a. Stoewer B2 oli vuosina 1910-1913 valmistettu malli. B2:ssa oli L-päinen sivuventtiilimoottori teholtaan 16 kW (22 hv) ja neljä vaihdetta. Vuonna 1913 esiteltiin uusi mallisarja, joka pohjautui parhaiten menestyneisiin aikaisempiin malleihin: 18-hevosvoimainen Typ C1, 28-hevosvoimainen Typ C2 sekä 45-hevosvoimainen Typ C3. Jälkimmäisessä oli kuusisylinterinen moottori. Ennen ensimmäisen maailmansodan syttymistä malliston lippulaiva oli Typ F4, jossa oli nelisylinterinen kannen yläpuolisella nokka-akselilla varustettu 8,8-litrainen ja 100-hevosvoimainen moottori.


title: Stoewer

text: Sodan päätyttyä tuli suurikokoinen Typ D7, jonka kuusisylinterinen, 11,2-litrainen ja 120-hevosvoimainen moottori oli alun perin suunniteltu lentokoneen voimanlähteeksi. Pienemmissä malleissa oli neli- tai kuusisylinterinen sivuventtiilimoottori ja takapyöriin sekä voimansiirtoon vaikuttaneet jarrut; etujarruilla varustettu malli esiteltiin vuonna 1925. Vuonna 1928 esiteltiin kahdeksansylinteriset mallit Superior, Gigant ja Repräsentant. Pienin moottori oli vain kaksilitrainen ja teholtaan 45 hevosvoimaa ja suurin 4,9 litraa ja 100 hevosvoimaa.


title: Stoewer

text: Paluu halpojen autojen markkinoille tapahtui vuonna 1931 esitellyn etuvetoisen V5-mallin myötä. Sen voimanlähteenä oli 1 188-kuutioinen V4-moottori. Muita etuvetoisia malleja olivat R140 (3 609 cm³), R150 (1 488 cm³) sekä R180 (1 769 cm³). Etuvetoa sovellettiin myös suurempaan, 2 488-kuutioiseen, V8-moottorilla varustettuun Greif-malliin. Tämä kuitenkin korvattiin kuusisylinterisellä, 3 609-kuutioisella Arkonalla vuonna 1938. Stoewerin malliston keskikokoisena autona oli nelisylinterisellä, 2,4-litraisella moottorilla varustettu Sedina.


title: Stoewer

text: Vuonna 1935 belgialainen Dewaet esitteli Brysselin autonäyttelyssä kaksi Stoeweriin perustunutta mallia, joista toisessa oli 1,5-litrainen nelisylinterinen ja toisessa 2,5-litrainen V8-moottori. Nämä autot myytiin nimellä D.S. (Dewaet-Stoewer). Stoewer itse puolestaan valmisti Tatran lisenssillä Greif Junior -mallia.


title: Stoewer

text: Stoewerin toiminta loppui toisen maailmansodan jälkeen. Yrityksen tehdas kärsi vain pientä vahinkoa sodan aikana, mutta neuvostojoukot purkivat tehtaan ja kuljettivat osat Neuvostoliittoon. Sodan jälkeen Stettinistä oli tullut puolalainen Szczecinin kaupunki, eikä yritys saanut jatkajia Saksassa.


title: R-Syke

text: R-Syke (oikealta nimeltään Antti Rytilahti, s. 6. marraskuuta 1983) on suomalainen rap-artisti ja Suomen nopein räppääjä.


title: R-Syke

text: R-Syke vietti lapsuutensa Sallassa. Hän kuunteli tuolloin Metallicaa ja innostui musiikin tekemisestä veljensä Zamaanin kanssa. Myöhemmin R-Syke muutti Rovaniemelle, jossa musiikin teko jatkui. Hän aloitti uransa vuonna 1999 ja teki musiikkia veljensä kanssa D-Cu -nimimerkin alla. Myöhemmin veljekset perustivat yhdessä neljän muun lappilaisräppärin (Bala, Pioneer, Ironface, Nargilen) kanssa North Side Possen eli NSP:n. Nykyään R-Syke on nelihenkisen Korpilaki -ryhmän jäsen. Korpilaki julkaisi esikoisjulkaisunsa Korpilaki EP:n vuonna 2007.


title: R-Syke

text: Syksyllä 2009 R-Syke tuli monen tietoisuuteen tehtyään virallisen Suomen ennätyksen minuutissa räpättyjen tavujen suhteen MTV3:n Ennätystehtaalla (711 tavua/57 s). Facebook-sivujen mukaan hänen debyyttisoolonsa "Unsigned Sybe" julkaistiin toukokuussa 2013.


title: R-Syke

text: R-Sykkeestä tuli tammikuussa 2013 poikalapsen isä.


title: Arthur Porritt

text: Arthur Espie Porritt Bt, GCMG, GCVO, CBE, Wanganuin ja Hampsteadin ensimmäinen paroni (10. elokuuta 1900 Wanganui – 1. tammikuuta 1994 St. John's Wood), oli yleisurheilija, kirurgi ja Uuden-Seelannin ensimmäinen siellä syntynyt kenraalikuvernööri.


title: Arthur Porritt

text: Porritt opiskeli Wanganui Collegiate Schoolissa ja Otagon yliopistolla. Hän voitti kansallisen tittelin sadan jaardin juoksussa vuonna 1923 ja pelasi myös rugbyä yliopistolla. Hän sai Rhodes-stipendin.


title: Arthur Porritt

text: Vuoden 1924 kesäolympialaisissa Pariisissa Porritt sai sadan metrin juoksusta pronssia. Hänen edelleen nousivat hänen ystävänsä Harold Abrahams ja yhdysvaltalainen Jackson Scholtz. Hän kilpaili myös 200 metrin juoksussa. Porritt tuli valituksi Amsterdamin olympialaisiin, mutta loukkaantui eikä voinut itse juosta, vaikkakin toimi joukkueen kapteenina. Hän oli lisäksi Uuden-Seelannin joukkueen johtajana Brittiläisen imperiumin kisoissa vuonna 1934 ja vuoden 1936 kesäolympialaisissa Berliinissä, jossa hän neuvoi Jack Lovelockia osallistumaan 1500 metrin juoksuun 5000 metrin sijasta.


title: Arthur Porritt

text: Porritt oli prikaatikenraali, joka palveli toisessa maailmansodassa Britannian armeijan lääkintäjoukoissa.


title: Arthur Porritt

text: Porritt pääsi Commonwealth Games Federationin puheenjohtajaksi ja oli Kansainvälisen olympiakomitean jäsen. Hän työskenteli lääkärinä St Mary's Hospitalissa Lontoossa ja palveli myös brittiläistä kuningasperhettä vuodesta 1935 alkaen. Hän oli sekä British Medical Associationin että Royal College of Surgeons of Englandin puheenjohtaja. Uuden-Seelannin kenraalikuvernöörinä hän toimi vuosina 1967–1972.


title: Arthur Porritt

text: Porrittista tuli ritari vuonna 1950 ja baronetti vuonna 1963. Hän nousi vuonna 1973 pääriksi, ja hänestä tehtiin Wanganuin ja Hampsteadin paroni. Hän kuoli Lontoossa 93-vuotiaana. Ympäristöaktivisti Jonathon Porritt on hänen poikansa.


title: Arthur Porritt

text: Porritt on kuulunut New Zealand Sports Hall of Fameen vuodesta 1990.


title: Julma isäntä

text: Julma isäntä on vuonna 2002 perustettu Valkeakoskelainen rockyhtye. Julma isäntä oli julkaissut omakustanteena kaksi EP-levyä ja yhden singlen ennen vuotta 2010. Levy-yhtiö The Velvet Beatin kanssa yhteistyössä Julma isäntä on julkaissut yhden LP-levyn, debyyttialbuminsa "Kaupunki pysähtyy", sekä singlet "Karhun unella" ja "Tapahtumia". Julma isäntä esiintyy myös kahdella eri kokoelmalevyllä: "Sulfiittirock 04" (2005) sekä "Musiikki & Media 07" (2007).


title: Naistenjärvi (kunta)

text: Naistenjärvi () on maalaiskunta Suojärven piirin keskiosassa Karjalan tasavallassa Venäjällä. Naistenjärven naapurikuntia ovat Suojärven piirissä Loimola, Porajärvi, Veskelys ja Suojärven kaupunki sekä Kontupohjan piirin puolella Hirvas ja Petrovski. Naistenjärven kautta kulkee rautatie Suojärveltä Jyskyjärvelle. Alueen huomattavin joki on Torasjoki.


title: Naistenjärvi (kunta)

text: Lahkolampi, Leppäniemi, Naistenjärvi, Suojoki, Toivola, Turhanvaara


title: Naistenjärvi (kunta)

text: Naistenjärven kunta sijaitsee pääosin Suomen Neuvostoliitolle luovuttaman entisen Suojärven kunnan itäosassa, jonka lisäksi sen itäosa käsittää Venäjän keisarikunnan aikaisten Säämäjärven ja Munjärven kuntien osia.


title: Naistenjärvi (kunta)

text: Naistenjärven kunta muodostettiin vuonna 2006 Venäjän kuntauudistuksen myötä yhdistämällä entiseen Naistenjärven asutushallinto, Suojoen kylähallinto ja pääosa Vegaruksen kylähallintoa.


title: Gabriel Gamaliel Rislacki

text: Gabriel Gamaliel Rislacki, myös Rislachius tai Rislachi, (9. lokakuuta 1765 Oravainen − 5. joulukuuta 1808 Vänersborg, Ruotsi) oli suomalainen lääkäri ja luonnontieteilijä.


title: Gabriel Gamaliel Rislacki

text: Rislackin isä Gabriel Rislackius oli Orismalan ruukin kirjanpitäjä ja äiti Catharina Westman. Hän opiskeli Vaasan triviaalikoulussa 1776–1783. Ylioppilaaksi hän tuli 1783 Turun akatemiasta. Opiskelu akatemiassa jäi pariin vuoteen, sillä Rislacki ryhtyi loviisalaisen varakkaan perillisen Jacob Wattrangin kotiopettajaksi. Kun tämä muutti perintötilalleen Björnlundaan Södermanlandiin, Rislacki muutti mukana.


title: Gabriel Gamaliel Rislacki

text: Rislacki aloitti lääketieteen opinnot Uppsalan yliopistossa 1790 ja valmistui 1799 lääketieteen kandidaatiksi. Väitöksen aiheena oli kapinlauluhaukka ("Melierax canorus", siihen aikaan "Falco canorus"). 1804 hän valmistui lääketieteen tohtoriksi ja opiskeli sitten vuoteen 1808 kirurgiaa Lontoossa ja Kööpenhaminassa. Opinnot kustansi Wattrang. Rislacki valmistui vielä kirurgian maisteriksi Tukholmassa 1806.


title: Gabriel Gamaliel Rislacki

text: Rislacki toimi kuningas Kustaa IV Aadolfin henkilääkärinä Pommerin sodassa. 1806 kuningas nimitytti hänet ensimmäiseksi hovilääkäriksi ja 1808 hänet nimitettiin ylilääkäriksi Ruotsin länsiarmeijaan. Toimittuaan tässä virassa puolisen vuotta Rislacki sairastui todennäköisesti pilkkukuumeeseen tai lavantautiin ja kuoli Vänersborgissa 5.12.1808.


title: Gabriel Gamaliel Rislacki

text: Wattrang lahjoitti Rislackin noin 400 eri lajia käsittävän lintukokoelman Turun akatemialle vuonna 1814, jossa sitä säilytettiin "Museum Rislachianium" -nimisenä aineistona. Tämä kokoelma tuhoutui Turun palossa 1827.


title: Chicagon raaka-ainepörssi

text: Chicagon raaka-ainepörssi ("The Chicago Mercantile Exchange", CME) on Illnoisissa Chicagossa toimiva yhdysvaltalainen finanssi ja raaka-aine, sekä johdannaispörssi. CME tai Chicagon markkinapörssi perustettiin 1898. Alkuperäiseltä nimeltään se oli The Chicago Butter and Egg Board.


title: Ford Fairlane (elokuva)

text: Ford Fairlane ("The Adventures of Ford Fairlane") on Renny Harlinin ohjaama toimintakomediaelokuva, joka sai ensi-iltansa vuonna 1990. Elokuvan pääosia esittivät muun muassa Andrew Dice Clay, Wayne Newton, Priscilla Presley, Lauren Holly, Gilbert Gottfried, Maddie Corman, David Patrick Kelly, Brandon Call, Robert Englund ja Ed O’Neill. Elokuva jakoi huonoimman elokuvan Razzie-palkinnon "Haamut eivät kykene" -elokuvan kanssa.


title: Ford Fairlane (elokuva)

text: "Video-oppaassa" vuodelta 1994 "Ford Fairlane" saa kolme tähteä viidestä, mikä vastaa sanallista arviota ”hyvä”.


title: Chicagon pörssi

text: Chicagon pörssi ("The Chicago Stock Exchange", CHX) on Yhdysvalloissa Chicagossa, Illinoisin osavaltiossa sijaitseva arvopaperipörssi. Pörssi on kansallinen arvopaperipörssi ja itsesäätelevä organisaatio, joka toimii United States Securities and Exchange Commissionin (SEC) alaisuudessa. Se on kaupankäyntivolyymilla kolmanneksi aktiivisin Yhdysvalloissa ja suurin New Yorkin pörssin jälkeen. Se perustettiin vuonna 1882.


title: Nemenčinė

text: Nemenčinė on Liettuan kaakkoisosassa, Vilnan läänissä sijaitseva kaupunki. Se on osa Vilnan kunnallispiiriä. Vuonna 2010 kaupungin väkiluku oli 5 878 asukasta.


title: Oskar Sippola

text: Oskar Isak Sippola () oli suomalainen jääkärieversti. Hän oli sotilaskoulutuksen ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Hän oli osana luomassa itsenäisen Suomen tykistöä. Hän osallistui Suomen sisällissotaan jääkäritykistössä ja myöhempiin sotiin divisioonan ja armeijakunnan tykistökomentajana. Sotilasuransa hän päätti sotilasläänin komentajana.


title: Oskar Sippola

text: Sippolan vanhemmat olivat puuseppä Kristian Konstantin Sippola ja Erika Serafina Isakson. Hänet vihittiin avioliittoon vuonna 1923 Elisa Margareta Virtanen. Hän kävi Tornion keskikoulun ja Tampereella teknillistä opistoa sekä suoritti kahdeksannen luokan kurssin Helsingin suomalaisessa normaalilyseossa vuonna 1924. Tykistöupseerien täydennyskurssi Sippola suoritti vuonna 1920 ja Sotakorkeakoulun komentajakurssin vuonna 1928 sekä Taistelukoulun orientoivan kurssin vuonna 1930.


title: Oskar Sippola

text: Sippola liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 28. helmikuuta 1916, josta hänet siirrettiin pataljoonan haupitsipatteriin 13. joulukuuta 1916. Hän osallistui taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Oskar Sippola

text: Sippola saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan Jääkäritykistön 3. patteriin ja osallistui sen riveissä taisteluihin Kurussa, Muroleessa, Viljakkalassa ja Ylöjärvellä sekä Tampereella. Hänet siirrettiin Tampereen valtauksen jälkeen suoritetussa tykistön uudelleen järjestelyssä 3. jääkäripatteriston 5. patteriin ja osallistui patterin jaosjohtajana osaa Viipurin taisteluihin.


title: Oskar Sippola

text: Sippola palveli sisällissodan jälkeen Suomen tykistökoulussa, josta hänet siirrettiin myöhemmin Kenttätykistörykmentti 1:een, jossa hänet määrättiin 25. elokuuta 1918 alkaen 2. patterin päälliköksi. Patteriston komentajaksi hänet nimitettiin 1. tammikuuta 1921 alkaen IV patteristoon. Tykistörykmentistä hänet siirrettiin Kenttätykistön kapitulanttikoulun johtajaksi 17. syyskuuta 1924 alkaen. Edelleen hänet siirrettiin tykistölinjan johtajaksi Taistelukouluun 29. kesäkuuta 1928 alkaen. Sippola nimitettiin patteriston komentajaksi Kenttätykistörykmentti 3:n II patteristoon 27. elokuuta 1929 alkaen, josta hän siirtyi niin ikään patteriston komentajaksi Raskaan tykistörykmentin I patteristoon 13. helmikuuta 1930 alkaen, Raskaasta tykistörykmentistä hänet siirrettiin komentajaksi Kenttätykistörykmentti 3:n II patteristoon 18. heinäkuuta 1930 ja nimitettiin Turun pohjoisen sotilaspiirin päälliköksi 10. tammikuuta 1936 alkaen.


title: Oskar Sippola

text: Sippola osallistui talvisotaan 5. Divisioonan tykistökomentajana ja osallistui taisteluihin Karjalankannaksella. Välirauhan aikana hän toimi II Armeijakunnan tykistökomentajana. Jatkosodan puhjettua hänet komennettiin IV Armeijakunnan (nimi myöhemmin Kannaksen Ryhmä ja uudelleen IV armeijakunta) tykistökomentajaksi. Sotien jälkeen hän toimi Armeijakunnan tykistökomentajana vuoteen 1948 saakka, jolloin hänet nimitettiin Pohjois-Suomen sotilasläänin komentajaksi, jossa tehtävässä hän palveli vuoteen 1956 saakka, jolloin hän erosi vakinaisesta palveluksesta. Hänet on haudattu Hämeenkyröön.


title: Paini kesäolympialaisissa 1952 – vapaapainin 67 kg

text: Vapaapainin sarjaan 67 kg osallistui 23 painijaa, jokaisen edustaessa eri maata. Kilpailut käytiin 20.-23. heinäkuuta.


text: Italian Nizzola keskeytti kilpailun 2.kierroksen jälkeen.


title: Saint-Pierre (järvi)

text: Saint-Pierre on Saint Lawrence -jokeen kuuluva matala järvi, joka sijaitsee noin 120 kilometriä Montrealista alavirtaan ja 10 kilometriä Trois-Rivièresistä ylävirtaan. Se on 35 kilometriä pitkä ja 15 kilometriä leveä ja enimmäkseen alle 3 metriä syvä lukuun ottamatta sen pohjaan ruopattua laivaväylää, joka ulottuu keskimäärin 11 metrin syvyyteen. Järveä ympäröi laaja tulvatasanko ja tulva-aikana sen pinta-ala voi kasvaa jopa 600 neliökilometrillä.


title: Saint-Pierre (järvi)

text: Saint-Pierre on vielä 90-prosenttisesti luonnontilassaan, ja se nimettiin vuonna 2001 Unescon biosfäärialueeksi. Sen länsireunalla sijaitsee sadoista pienistä saarista ja salmista muodostunut saaristo, joka käsittää 40 prosenttia Saint Lawrencen vesistöön kuuluvista kosteikoista. Järvessä tavataan lähes 80 kalalajia ja yli 280 lintulajia ja se on tärkeä pysähdyspaikka vesilinnuille. Siellä elää myös Pohjois-Amerikan suurin haikarayhdyskunta.


title: Saint-Pierre (järvi)

text: Suurin uhka Saint-Pierren luonnolle ovat maatalouden ja teollisuuden päästöt. Latvajokien kautta huuhtoutuu järveen maataloudessa käytettyjä torjunta-aineita ja lannoitteita, ja saariston alueelta on löydetty PCB- ja elohopeajäämiä, jotka ovat peräisin ylävirran asutuskeskuksista ja teollisuuslaitoksista.


title: Pakruojis

text: Pakruojis on Liettuan pohjoisosassa, Šiauliain läänissä sijaitseva kaupunki. Se toimii Pakruojisin kunnallispiirin hallinnollisena keskuksena. Vuonna 2010 kaupungin väkiluku oli 5 628 asukasta.


title: Päivänpaisteisia pässinpäitä

text: Päivänpaisteisia pässinpäitä ("Sons of the Desert") on William A. Seiterin ohjaama yhdysvaltalainen komediaelokuva vuodelta 1933. Elokuvan pääosissa näyttelevät Ohukainen ja Paksukainen, eli Stan Laurel ja Oliver Hardy. Filmiä pidetään kohokohtana koomikkoparin uralla, ja sen ihailijoilla on englanninkielisen nimensä mukainen ihailijakerho. Sitä on esitetty Suomessa televisiossa kahdeksan kertaa, muun muassa joulukuussa 2013 nimellä "Kesäleskiä Havaijilla".


title: Päivänpaisteisia pässinpäitä

text: Kyseessä on parodia kuvitteellisesta "Sons of the Desert" -veljeskunnasta. Charley Chase esittää klovnityyppistä epämiellyttävää kerhon jäsentä, johon koomikkopari jatkuvasti törmäilee. Veljeskunnan kokouksissa osallistujat läimäyttelevät toisiaan mailanlavoilla takamuksille. Kokouksessa myös juopotellaan, mikä viittaa valmistumisaikana tapahtuneeseen kieltolain päättymiseen.


title: Päivänpaisteisia pässinpäitä

text: Stan ja Ollie ovat luvanneet osallistua veljeskunnan vuosittaiseen kokoontumiseen Chicagossa, mutta heidän vaimonsa vastustavat ajatusta. Ollie päättää huijata vaimoaan teeskentelemällä sairasta ja saa Stanin avustuksella lääkärin määräämään itselleen merimatkan Honoluluun. Ollie pyytää Stania matkaseuraksi, sillä hän tietää että hänen vaimonsa ei voi sietää merimatkoja. Merimatkan sijasta Stan ja Ollie matkustavatkin salaa Chicagoon. Honoluluun matkalla ollut laiva uppoaa hirmumyrskyssä ja Stanin ja Ollien vaimot ovat surunmurtamia ollessaan epätietoisia aviomiestensä kohtalosta. Stan ja Ollie palaavat matkaltaan leihin pukeutuneina ja ananaksia kantaen, kun he saavat kuulla laivansa kohtalosta. He päättävät piileskellä ullakolla välttääkseen vaimojensa kohtaamisen ja tulla pois piilostaan vasta samana päivänä, kun pelastuslaiva saapuu satamaan. Heidän epäonnekseen puolisot näkevät elokuvissa käydessään Chicagon kokousta käsittelevän uutisfilmin, jossa Stan ja Ollie esiintyvät.


title: Švenčionys

text: Švenčionys on Liettuan itäosassa, Vilnan läänissä sijaitseva kaupunki. Se toimii Švenčionysin kunnallispiirin hallinnollisena keskuksena. Vuonna 2010 kaupungin väkiluku oli 5 510 asukasta.


title: Švenčionys

text: Kaupunki toimi Venäjän keisarikunnassa Vilnan kuvernementin kihlakuntakaupunkina (Venäjän keisarikunnan ajan dokumenteissa nimellä ). Esimerkiksi vuonna 1897 kaupungissa oli 6 025 asukasta ja koko Švenčionysin kihlakunnassa väkeä oli 172 231.


title: Budd Company

text: Budd Company (nyt ThyssenKrupp Budd) on yhdysvaltalainen ajoneuvojen korien valmistaja, joka toimittaa noin puolet Pohjois-Amerikan autoteollisuuden koreista. Yritys toimii yli 20 paikkakunnalla, sen henkilöstön määrä on 9 100 ja liikevaihto 1,5 miljardia dollaria.


title: Budd Company

text: Yrityksen perusti Edward Budd Philadelphiassa nimellä "Edward G. Budd Manufacturing Company" vuonna 1912. Yrityksen aloittaessa toimintansa sillä oli yksi metallipuristin ja kolmetoista entistä työntekijää Hale & Kilburn Companylta, joka oli valssaukseen ja muotinvalmistukseen erikoistunut yritys. Alkupääoma oli 100 000 dollaria. Buddin tavoitteena oli luoda kokoteräksinen autonkori. 1900-luvun alussa ajoneuvojen korit oli vielä tapana rakentaa puisen kehikon päälle. Tapa oli kallis ja työläs. Buddin kehittämin menetelmin ajoneuvojen koreista saatiin halvempia, nopeampia valmistaa sekä kestävämpiä.


title: Budd Company

text: Yrityksen ensimmäinen asiakas oli Hupp, jonka kanssa Budd solmi sopimuksen 1912. Yrityksen maine kiiri, ja vuoden sisällä asiakaskuntaan lukeutuivat myös Packard, Peerless, Garford Motors sekä Oakland Motor Company. Varsinainen läpimurto tapahtui 1914, kun Dodge tilasi 5000 koria uutta automalliaan varten. Malli menestyi hyvin, joten tätä seurasi 50000 kappaleen jatkotilaus. Dodgesta oli yrityksen suurin asiakas siihen asti, kunnes Chrysler otti haltuunsa Dodgen sen vuonna 1925.


title: Budd Company

text: Hyvän menestyksen innoittamana Budd aloitti myös pinnavanteiden valmistuksen nimellä "Budd Wheel Company", sillä vanteet oli tuohon aikaan yleensä valmistettu puusta. Yritys aloitti teräslevyvanteiden markkinoinnin Yhdysvalloissa yhdessä Michelinin kanssa.


title: Budd Company

text: Asiakaskunta kasvoi ja vuonna 1917 Budd toimitti osia sellaisille yrityksille kuin Ford, Buick, Willys-Overland ja Studebaker. Vuonna 1923 Budd suunnitteli entistä pyöreämmän korin, joka erosi siihen asti käytetyistä kantikkaista autonkoreista. Ensimmäisenä tämän otti käyttöönsä Dodge, ja muuta autonvalmistajat seurasivat perässä. Samana vuonna yritys hankki haltuunsa Liberty Motor Car Companyn autotehtaan Detroitissa.


title: Budd Company

text: Kasvua lähdettiin hakemaan Euroopan markkinoilta. 1930-luvun lama ja yrityksen panostukset laajentumiseen ja uusien menetelmien kehittämisen saivat sen kuitenkin kärsimään pahoja tappioita. Euroopan markkinoilla toiminut "Budd International" tuotti tappiota vuosina 1930-1935.


title: Budd Company

text: Laman johdosta Budd alkoi panostaa muiden liikennevälineiden sekä työkalujen valmistukseen. Työkaluja valmistettiin ruostumattomasta teräksestä. Vuonna 1931 valmistettiin ruostumattomasta teräksestä tehty lentokone, josta saatiin rohkaisevia testituloksia. Yritys ei kuitenkaan astunut lentokoneteollisuuteen ennen kuin toisessa maailmansodassa.


title: Budd Company

text: Hale & Kilburnilla työskennellessään Edward Budd oli hankkinut kokemusta myös raideliikennekaluston valmistuksesta, ja 1930-luvun alussa Budd alkoi suunnitella ja valmistaa henkilöjunia. vuonna 1934 valmistui ensimmäinen virtaviivaisesti muotoiltu ruostumattomasta teräksestä valmistettu juna, joka joka painoi huomattavasti tavanomaista vähemmän. Se oli myös ensimmäinen dieselmoottorilla varustettu juna. Vaikka alkuvaiheessa junien valmistus oli tappiollista, Budd uskoi lujasti junanvalmistuksen tulevaisuuteen. Junanvalmistus oli kasvava toimiala samaan aikaan kun autonkorien valmistus hiipui. Kahden seuraavan vuosikymmenen ajan Budd valmisti erityyppisiä henkilöjunia, kuten "Rocket", "Silver Meteor" ja "Champion". Samanaikaisesti yritys kehitti raideliikennekäyttöön sopivaa levyjarrusovellusta, joka tuli markkinoille juuri toisen maailmansodan kynnyksellä. Levyjarru yleistyi nopeasti, sillä sitä pidettiin onnistuneena.


title: Budd Company

text: Vuonna 1940 alkoi valmiiden kokoon hitsattujen autonkorien valmistus. Valmiiden korien ensimmäinen asiakas oli Nash. Samana vuonna Buddin liikevaihto kasvoi 69 miljoonaan dollariin.


title: Budd Company

text: Sodan aikana Yhdysvaltain asevoimat kasvoi huomattavaksi asiakkaaksi. Vuonna 1942 valmistui rahtikone Conestoga RB-1, joka sai lempinimen "lentävä laatikkoauto". Raskaisiin kuljetuksiin tarkoitettuja koneita valmistettiin 17 kappaletta merivoimien käyttöön. Rauhan tultua koneet päätyivät normaaliin rahtikuljetuskäyttöön. Edward Budd kuoli pian sodan jälkeen ja yrityksen johtoon astui hänen poikansa Edward G. Budd Jr.


title: Budd Company

text: Sota-aika auttoi yrityksen pääsemään yli laman aikana aiheutuneista tappioista. Vuonna 1950 yrityksen liikevaihto oli jo 290 miljoonaa dollaria ja se tuotti voittoa 18,3 miljoonaa. Vuosien 1951 ja 1952 lakkojen takia yritys joutui vähentämään henkilöstöään 4500 hengellä. Lakot vaikuttivat raskaasti yrityksen suurimpaan asiakkaaseen Chrysleriin, joka joutui irtisanomaan 25 000 henkeä. Buddin toimitusvaikeuksien tähden Chrysler siirsi ison osan Buddin töistä omavalmistukseksi. Muut valmistajat seurasivat perässä, ja vuonna 1954 yritys tuotti voittoa enää kolmanneksen vuoden 1950 tasosta. Autonkorien kysynnän laskettua yrityksessä alettiin jälleen hakea tukijalkoja muilta toimialoilta. Se osti lentokoneenosia valmistaneen yrityksen ja perusti ydinenergia-, avaruustekniikka-, puolustusväline- ja elektroniikkaosastot. Vuonna 1954 esiteltiin Studebakerille tehty ensimmäinen kokomuovinen autonkori. Seuraavana vuonna Budd teki Fordin kanssa sopimuksen Ford Thunderbirdin korien valmistuksesta. Malli menestyi markkinoilla hyvin, ja Buddin asema autonkorien valmistajana alkoi jälleen kohentua.


title: Budd Company

text: 1960-luvulla yritys laajensi jälleen toimintaansa Euroopan markkinoilla hankkimalla haltuunsa markkinaosuuksia yritysostojen kautta. Toiminta laajeni myös Etelä-Amerikkaan, Australiaan ja Meksikoon. Kotimarkkinoillaan yritys keskittyi parantamaan asemiaan ajoneuvoteollisuudessa. Vuosikymmenen loppuun mennessä yritys oli investoinut toimintaansa 125 miljoonaa dollaria. Tähän kuului muun muassa kuorma-autojen perävaunuja valmistaneen Gindy Manufacturingin sekä muovin ja lasikuidun valmistukseen erikoistuneen Duralastic Products Companyn hankinta. Kanadan Ontarion Kitcheneriin perustettiin Budd Automotive Company of Canada Limited. Vuonna 1972 yrityksen pääkonttori siirrettiin Philadelphiasta Michiganiin Troy'hin, joka sijaitsi Detroitin lähellä. Tuohon aikaan ajoneuvoteollisuus tuotti 90 % yrityksen liikevaihdosta.


title: Budd Company

text: Ajoneuvoteollisuuden lähdettyä jälleen vetämään rautatiekaluston myynti laski 1950-luvun loppua kohden, sillä kuluttajat siirtyivät kulkemaan enenevässä määrin henkilöautoilla ja lentokoneilla. Rautatiekalustopuoli oli jo lähes kuihtunut olemattomiin, kunnes 1960-luvun alussa yritys solmi sopimuksen Pennsylvanian ja Long Islandin nopeiden Metroliner-sähköjunien toimittamisesta. Vuonna 1963 yritys teki merkittävän sopimuksen 600 metrovaunusta New Yorkin kanssa. Tilauksen arvo oli 68 miljoonaa dollaria. Seurauksena Budd saavutti alalla hyvän markkina-aseman, mutta vuosien 1967-1970 välisenä aikana ala tuotti tappiota yhteensä 27 miljoonaa dollaria. Raideliikenteen vähentymisen lisäksi yritystä painoivat alihankkijoiden toimittamien viallisten komponenttien aiheuttamat murheet. Yrityksen maine kärsi, ja raideliikennekaluston valmistuksen myyntiä harkittiin vuonna 1970. Koska käytössä ollut raideliikennekalusto alkoi olla jo vanhaa ja arveltiin että myynti paranisi lähitulevaisuudessa, Budd päättikin panostaa toimialaan ja organisoi sen uudestaan vuonna 1974. 1970-luvun lopulla esiteltiin uusi moottoroitu juna SPV-2000. Kilpailu oli kuitenkin kiristynyt, ja yrityksen pääkilpailija, Nissho-Iwai American Corporation, onnistui päihittämään Buddin kahdessa merkittävässä tarjouskilpailussa. Budd teki muutaman merkittävän sopimuksen, joihin lukeutuu vuonna 1980 tehty 150 miljoonan dollarin kauppa Amtrakin kanssa, mutta tämä ei riittänyt jatkuvien tappioiden kattamiseen, joten raideliikennekaluston valmistus päätettiin lopettaa.


title: Budd Company

text: Samaan aikaan ajoneuvokorien valmistus saavutti uudet ennätykset vuosina 1976 ja 1977 ja muovipuolen liikevaihto yli kaksinkertaistui vuosien 1972 ja 1976 välisenä aikana. Vuonna 1977 yrityksen henkilöstön määrä oli 19 000 ja sen liikevaihto oli 1,3 miljardia dollaria. Menestys kuitenkin hiipui taantuman, kahden öljykriisin ja niitä seuranneen henkilöautojen menekin laskun myötä. Vuonna 1978 yritys päätyi saksalaisen samalla alalla toimineen Thyssen AG:n haltuun. Kaupan yhteydessä sovittiin, että Budd voi jatkaa toimintaansa suhteellisen itsenäisesti, mutta lupaus herätti epäilyjä. Thyssen kuitenkin investoi yritykseen voimakkaasti.


title: Budd Company

text: Pian yrityskaupan jälkeen Budd päätti keskittyä yksinomaan ajoneuvoteollisuuteen. Tämä johti suuriin muutoksiin 1980-luvun aikana. Laadunvalvontaa ja kustannusten hallintaa parannettiin. Järjestelyjen seurauksena yrityksen toimialat olivat valssaus, runko-, pyörä- ja jarruvalmistus, valut ja muovit. Vaikka henkilöstön määrä oli enää puolet aiemmasta, vuonna 1987 liikevaihto ylsi jo samalle tasolle kuin vuonna 1979. Thysseniltä saamansa pääoman turvin yritys pystyi investoimaan tuotantoonsa. Erityisesti muoviosien valmistusta kehitettiin, sillä samaan aikaan muovin osuus ajoneuvojen komponenteista kasvoi roimasti. 1970-luvulla perustetulla Budd Plastics Research Development Centerillä oli käytössään laaja taitotieto ja välineet muoviosien muottien valmistukseen. Asiakaskuntaan lukeutuivat ajoneuvoteollisuuden lisäksi tekstiiliteollisuusyrityksiä sekä maatalouskoneiden, kirjoituskoneiden ja tietokoneiden valmistajia. 1970-luvun lopulla yritys alkoi kehittää muovisten korinosien valmistusta menetelmällä, joka olisi yhtä nopea kuin valssaaminen. Ensimmäinen tulos tästä oli Flex 2000 -seos. Tutkimus jatkui, ja vuonna 1986 esiteltiin Budd System 59, menetelmä, jonka avulla muoviosat voitiin valaa kiinni osiin tuotantolinjojen vaatimalla nopeudella. Numero 59 tuli prosessiin käytetystä ajasta, 59 sekuntia. Menetelmä yli kaksinkertaisti muoviosien käytön ajoneuvoteollisuudessa ja sitä käytettiin kohteissa, joissa oli aiemmin käytetty galvanoitua terästä.


title: Aileen Allen

text: Mary Aileen Allen (22. joulukuuta 1888 Prince Edward Island, Kanada – 4. syyskuuta 1950 Pasadena, Kalifornia, Yhdysvallat) oli yhdysvaltalainen uimahyppääjä. Hän toimi Los Angeles Athletic Clubissa ja tuli maassaan tunnetuksi useista ponnahduslaudassa saamistaan titteleistä. Hän kilpaili myös vuoden 1920 kesäolympialaisissa Antwerpenissä, mutta jäi mitaleitta sijoittuen naisten ponnahduslaudassa neljänneksi.


title: Vievis

text: Vievis on Liettuan kaakkoisosassa, Vilnan läänissä sijaitseva kaupunki. Se on osa Elektrėnain kuntaa. Vuonna 2010 kaupungin väkiluku oli 4 990 asukasta.


title: Škoda Popular

text: Škoda Popular oli Škodan valmistama automalli, jota valmistettiin vuosina 1934–1938. Autosta suunniteltiin useita, toisistaan hiukan poikkeavia malleja, joita valmistettiin yhteensä 4 220 kappaletta. Siinä oli kolme vaihdetta ja sen huippunopeus oli noin 100 km/h.


title: Euroopan unionin väestö

text: Euroopan unionin väestö on keskittynyt epätasaisesti 27 jäsenmaan alueelle.


title: Euroopan unionin väestö

text: 1. tammikuuta 2012 Euroopan unionin väestö oli noin 502,4 miljoonaa ihmistä. Monien jäsenvaltioiden väestömäärän oletetaan kääntyvän laskuun tulevina vuosikymmenillä, tosin uusia valtioita suunnitellaan liittyvän EU:hun 20 vuoden aikana.


title: Euroopan unionin väestö

text: Jäsenmaista asutuin on Saksa, jossa asuu noin 81,8 miljoonaa ihmistä, ja vähiten asuttu on Malta, jossa asuu 0,4 miljoonaa. Euroopan unionin keskimääräinen hedelmällisyysluku on alhainen, 1,5. Korkeimmat hedelmällisyysluvut ovat Irlannilla (16,876 syntymää vuosittain per 1 000 ihmistä) ja Ranskalla (13,013 syntymää vuosittain per 1 000 ihmistä). Matalin hedelmällisyysluku on Saksalla (8,221 syntymää vuosittain per 1 000 ihmistä).


title: Euroopan unionin väestö

text: Euroopan unionin alueella on huomattava määrä maailmankaupunkeja. Sen alueella sijaitsee 13 maailman 60 maailmankaupungista, mukaan lukien Lontoo, Pariisi, Rooma, Madrid ja Bryssel. Alla on lista EU:n kymmenestä suurimmasta hallinnollisesta kaupungista ja kymmenestä suurimmasta kaupunkialueesta. Väkiluvut ovat vuoden 2005 arvioita.


title: Euroopan unionin väestö

text: EU:n alueella tapahtuu vuosittain jonkin verran EU:n sisäistä muuttoliikettä, etenkin:


title: Euroopan unionin väestö

text: Brittien muuttoliike Etelä-Eurooppaan ja erityisesti Espanjaan on hyvin vahvaa, ja EU:n kansalaiset kattavatkin suuren osan Espanjan maahanmuuttajista. EU:n sisäiset muuttajat tulevat pääasiassa Länsi-Euroopasta, mutta erityisesti Isosta-Britanniasta. Britannian hallinto arvioi että todellinen Espanjassa asuvien brittien määrä on paljon suurempi kuin virallisissa tiedoissa annetaan ymmärtää, jopa 800 000–1 000 000 ihmistä.


title: Euroopan unionin väestö

text: Vuonna 2007 tehdyn tutkimuksen mukaan Espanja on länsieurooppalaisten suosituin muuttokohde.


title: Euroopan unionin väestö

text: Euroopan unionin alueelle kohdistuva maahanmuutto on suurempaa kuin maastamuutto. Maahanmuutto on yleinen puheenaihe monissa EU:n jäsenmaissa, kuten Belgiassa, Ruotsissa, Saksassa, Suomessa ja Isossa-Britanniassa.


title: Euroopan unionin väestö

text: Espanja on valtio, jonne muuttaa vuosittain suurin määrä laittomia maahanmuuttajia Afrikasta johtuen sen läheisistä rantaviivoista Marokon kanssa. Afrikkalaiset maahanmuuttajat koittavat päästä maahan laivoilla. Syyskuun 2006 ensimmäisenä viikonloppuna yli 1 300 laitonta maahanmuuttajaa saapui laivalla Kanariansaarille. Arvioiden mukaan 50 000–70 000 laitonta maahanmuuttajaa jatkaa matkaansa Espanjasta eteenpäin muualle Eurooppaan vuosittain. Tämän ongelman takia on rakennettu muureja kuten Ceutan raja-aita. Laiton maahanmuutto on tärkeä kysymys Espanjan politiikassa, ja myös suuri ihmisoikeuskysymys, sillä moni ihminen kuolee matkalla. Espanja on vastaanottanut eniten maahanmuuttajia EU:n alueella viimeisten kuuden vuoden aikana. Espanjan maahanmuuttajien määrä on noussut 2,8 miljoonaan melko lyhyessä ajassa. Espanjan maahanmuuttajaväestö on auttanut Espanjan taloutta täyttämällä avoimia työpaikkoja.


title: Euroopan unionin väestö

text: Esimerkiksi Irlannissa ja Portugalissa maahanmuuttoa ei nähdä suurena puheenaiheesta, mahdollisesti johtuen siitä, että valtioilla on pitkä maastamuuttohistoria. Myös Espanjasta lähti maastamuuttajia erityisesti 1960-luvulla, mutta silti maahanmuutosta keskustellaan valtiossa runsaasti.


title: Euroopan unionin väestö

text: Maahanmuuttajia EU:n kansalaisista oli vuonna 2008 3,1 per 1 000 asukasta.


title: Euroopan unionin väestö

text: Euroopan Unionin alueella on merkittävä määrä erilaisia uskontoja, mikä johtuu alueen värikkäästi historiasta. Alueen suurin uskonto on kristinusko, pääasiassa roomalaiskatolisuus, protestanttisuus ja ortodoksisuus. Joillakin EU:n jäsenmailla ei ole valtionkirkkoa johtuen ateistien suurestä määrästä (esimerkiksi Tšekki, Viro ja Alankomaat).


title: Euroopan unionin väestö

text: Teismi menettää kannatustaan EU:n alueella hitaasti ateismille. Euroopan valtioissa on käynnissä huomattava kirkosta eroaminen, ja hitaampi jumalaan tai jumaliin uskovien ihmisten prosentuaalinen määrän lasku. Eurobarometer 2005 -kyselyssä selvisi, että keskimäärin 52 % EU:n kansalaisista uskoon jumalaan, 27 % henkiin tai elämänvoimaan, 18 % eivät kumpaankaan edellä mainitusta ja 3 % kieltäytyi vastaamasta.


title: Euroopan unionin väestö

text: Kirkosta eroaminen on huomattu EU:n jäsenmaista erityisesti Alankomaissa, Belgiassa, Norjassa, Ranskassa, Ruotsissa, Saksassa, Suomessa, Tšekissä ja Isossa-Britanniassa.


title: Euroopan unionin väestö

text: Maahanmuuttajat ovat tuoneet EU:n alueelle muita uskontoja kuten islam, hindulaisuus, buddhalaisuus ja sikhiläisyys. Juutalaisuudella on pitkä historia Euroopassa, ja monissa valtioissa asuu perinteisesti juutalaisvähemmistö. Kirkolla on perinteisesti ollut paljon valtaa Euroopassa, mutta nyt valta on vähenemässä.